[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 4.10.2010

COM(2010) 542 τελικό

2010/0271 (COD)

Πρόταση

ΚΑΝΟΝIΣΜΟΣ ΤΟΥ ΕΥΡΩΠΑΪΚΟΥ ΚΟIΝΟΒΟΥΛIΟΥ ΚΑI ΤΟΥ ΣΥΜΒΟΥΛIΟΥ

Κανονισμός (ΕΕ) αριθ. …/2010 του Ευρωπαϊκού Κοινοβουλίου και του Συμβουλίου για την έγκριση και την εποπτεία της αγοράς δίκυκλων ή τρίκυκλων οχημάτων και τετράκυκλων.

(Κείμενο που παρουσιάζει ενδιαφέρον για τον ΕΟΧ)

EN

{SEC(2010) 1151}{ SEC(2010) 1152}

ΑΙΤΙΟΛΟΓΙΚΗ ΕΚΘΕΣΗ

1. Πλαiσιο της πρότασης

- Αιτιολόγηση και στόχοι της πρότασης

Ο όρος «οχήματα της κατηγορίας L» καλύπτει ένα ευρύ φάσμα διαφορετικών τύπων οχημάτων με δύο, τρεις ή τέσσερις τροχούς, π.χ. δίκυκλα και τρίκυκλα μοτοποδήλατα, δίκυκλες και τρίκυκλες μοτοσικλέτες και μοτοσικλέτες με καλάθι (side-car). Παραδείγματα τετράτροχων οχημάτων, τα οποία ονομάζονται επίσης τετράκυκλα, είναι οι τετράτροχες μοτοσικλέτες (quad) και τα μίνι αυτοκίνητα.

Οι απαιτήσεις έγκρισης τύπου για τα νέα οχήματα της κατηγορίας L καθορίζονται στην οδηγία 2002/24/ΕΚ21 του Ευρωπαϊκού Κοινοβουλίου και του Συμβουλίου (η «οδηγία πλαίσιο»). Επιπλέον, μια σειρά από οδηγίες που μνημονεύονται στην οδηγία πλαίσιο περιέχουν λεπτομερείς τεχνικές απαιτήσεις για τα οχήματα της κατηγορίας L.

Η Επιτροπή έχει εντοπίσει ορισμένα βασικά σημεία ανησυχίας που συνδέονται με τις ισχύουσες διατάξεις για την έγκριση τύπου των νέων οχημάτων της κατηγορίας L, τα οποία πρέπει να αντιμετωπιστούν: – η πολυπλοκότητα του νομικού πλαισίου· – το επίπεδο εκπομπών και το αυξανόμενο μερίδιο στις συνολικές εκπομπές των οδικών μεταφορών, οι οποίες στο σύνολό τους μειώνονται· – οι πτυχές που αφορούν τη λειτουργική ασφάλεια των οχημάτων σε σχέση με τις απαιτήσεις έγκρισης τύπου· – η έλλειψη νομικού πλαισίου για οχήματα στα οποία έχουν τοποθετηθεί νέες τεχνολογίες· – η πώληση και η ταξινόμηση ορισμένων οχημάτων, συστημάτων, μηχανικών μερών ή χωριστών τεχνικών μονάδων που εισάγονται στην αγορά της ΕΕ, τα οποία δεν συμμορφώνονται με τις ισχύουσες απαιτήσεις έγκρισης τύπου όσον αφορά τη λειτουργική ασφάλεια του οχήματος και/ή την περιβαλλοντική προστασία. |

Ισχύουσες διατάξεις στον τομέα της πρότασης Οδηγία πλαίσιο του Ευρωπαϊκού Κοινοβουλίου και του Συμβουλίου 2002/24/ΕΚ[1] Οδηγίες: 93/14/ΕΟΚ[2] 93/30/ΕΟΚ[3] 93/33/ΕΟΚ[4] 93/93/ΕΟΚ[5] 95/1/ΕΚ[6] 97/24/ΕΚ[7] 2000/7/ΕΚ[8] 2002/51/ΕΚ[9] 2009/62/ΕΚ[10] 2009/67/ΕΚ[11] 2009/78/ΕΚ[12] 2009/79/ΕΚ[13] 2009/80/ΕΚ[14] 2009/139/EΕΚ[15] Η νομοθεσία έγκρισης τύπου εξετάζεται στην πολιτική πρωτοβουλία CARS 21»[16]. Η πρωτοβουλία αυτή δρομολογήθηκε το 2005 για να διενεργήσει την αναθεώρηση των κανονιστικών διατάξεων και της πολιτικής στον αυτοκινητιστικό κλάδο με σκοπό την παροχή συμβουλών στην Επιτροπή σχετικά με τις μελλοντικές επιλογές πολιτικής. Ένας από τους λόγους για τη θέσπιση της πρωτοβουλίας CARS 21 ήταν η ανησυχία που είχαν εκφράσει τα ενδιαφερόμενα μέρη της αυτοκινητοβιομηχανίας ότι το συσσωρευμένο κόστος των κανονισμών είχε αρνητικές συνέπειες στην ανταγωνιστικότητα και καθιστούσε τα οχήματα ιδιαίτερα δαπανηρά. Η τελική έκθεση CARS 21[17] κατέληγε στο συμπέρασμα ότι, ενώ το μεγαλύτερο μέρος της ισχύουσας νομοθεσίας έπρεπε να διατηρηθεί για την προστασία των πολιτών και του περιβάλλοντος, έπρεπε να απλουστευθεί για να εξορθολογιστεί το ρυθμιστικό πλαίσιο και να επιτευχθεί η διεθνής εναρμόνιση των απαιτήσεων. Η απλούστευση αυτή είχε προβλεφθεί στην «Δεύτερη έκθεση προόδου σχετικά με τη στρατηγική για την απλούστευση του ρυθμιστικού περιβάλλοντος»[18]. Κάθε ενδεχόμενη πρωτοβουλία πρέπει να ευθυγραμμίζεται με την εν λόγω στρατηγική. Σύμφωνα με την ευρωπαϊκή στρατηγική για την ποιότητα του ατμοσφαιρικού αέρα[19], η Ευρωπαϊκή Ένωση έχει ενισχύει σταθερά τα πρότυπα που διέπουν τις εκπομπές των μηχανοκίνητων οχημάτων, ιδιαίτερα τις εκπομπές υδρογονανθράκων, μονοξειδίου του άνθρακα, οξειδίων του αζώτου και σωματιδιακών ρύπων. Αυτό θα ισχύει και για το προτεινόμενο ρυθμιστικό πλαίσιο για τα οχήματα της κατηγορίας L. Τα μέτρα έγκρισης τύπου που προβλέπονται στο υπό εξέταση νομοθετικό πλαίσιο ευθυγραμμίζονται με το ευρωπαϊκό πρόγραμμα δράσης για την οδική ασφάλεια 2011-2020 καθώς και με τον ευρωπαϊκό χάρτη οδικής ασφάλειας (ERSC)[20] 2000-2010 Στόχος του ERSC είναι να μειωθεί στο ήμισυ ο αριθμός των θανατηφόρων τροχαίων ατυχημάτων έως το 2010. Δυστυχώς, οι οδηγοί των οχημάτων της κατηγορίας L ανήκουν σε μια ευάλωτη ομάδα χρηστών του οδικού δικτύου με τα υψηλότερα ποσοστά θανάτων και τραυματισμών μεταξύ του συνόλου των χρηστών. Τέλος, η παρούσα πρόταση ενσωματώνει επίσης ορισμένες διατάξεις της απόφασης αριθ. 768/2008/ΕΚ του Ευρωπαϊκού Κοινοβουλίου και του Συμβουλίου σχετικά με ένα κοινό πλαίσιο για την εμπορία των προϊόντων[21], με σκοπό την ενδυνάμωση της εφαρμογής και της επιβολής του νέου κανονισμού,. Οι εν λόγω διατάξεις προσδιορίζουν τις αρμοδιότητες των οικονομικών φορέων στο πλαίσιο της αλυσίδας εφοδιασμού και τις αντίστοιχες αρχές εποπτείας της αγοράς που εμπλέκονται στη διαδικασία, ιδιαίτερα όσον αφορά την εποπτεία μετά τη διάθεση στην αγορά και τον έλεγχο των προϊόντων που εισέρχονται στην αγορά της Ευρωπαϊκής Ένωσης. Επιπλέον, ενισχύονται οι απαιτήσεις που διέπουν τους φορείς ή τις οργανώσεις στις οποίες τα κράτη μέλη μπορούν να αναθέτουν ορισμένα καθήκοντα αξιολόγησης των οχημάτων, των συστημάτων, των μηχανικών μερών ή των χωριστών τεχνικών μονάδων με σκοπό να διασφαλιστούν ίσοι όροι και να αποφευχθεί η στρέβλωση του ανταγωνισμού που ενδέχεται να προκύψει από διαφορετικά επίπεδα αυστηρότητας και επιδόσεων που εφαρμόζουν οι εν λόγω τρίτες οργανώσεις κατά τη δοκιμή, την επιθεώρηση και την αξιολόγηση των οχημάτων, των συστημάτων, των μηχανικών μερών ή των χωριστών τεχνικών μονάδων για τα οποία ζητείται έγκριση τύπου. |

2. Διαβούλευση με τα ενδιαφερόμενα μέρη και εκτίμηση επιπτώσεων |

Διαβούλευση με τα ενδιαφερόμενα μέρη Η Ευρωπαϊκή Επιτροπή δρομολόγησε δημόσια διαβούλευση για να συγκεντρώσει τις απόψεις των ενδιαφερόμενων μερών σχετικά με προτάσεις που παρουσίασε για νέα νομοθεσία σχετικά τα οχήματα της κατηγορίας L. Δημοσιεύθηκε έγγραφο διαβούλευσης[22] για την παρουσίαση του ιστορικού και για να ζητηθούν οι απόψεις σχετικά με το νέο πλαίσιο που πρόκειται να αντικαταστήσει το ισχύον νομοθετικό πλαίσιο. Η δημόσια διαβούλευση απευθύνθηκε στις ομάδες που θα επηρεαστούν περισσότερο από την πρόταση νέου νομικού πλαισίου, όπως οι αρχές των κρατών μελών, οι κατασκευαστές, οι προμηθευτές και οι καταναλωτές. Το έγγραφο δημοσιεύθηκε στα αγγλικά, στα γαλλικά και στα γερμανικά σε δικτυακό τόπου που δημιουργήθηκε ειδικά για το σκοπό αυτό. Η Ευρωπαϊκή Επιτροπή επιβεβαίωσε ότι έλαβε τις απαντήσεις όλων των ενδιαφερομένων στο πλαίσιο της διαβούλευσης και οι απαντήσεις αυτές δημοσιοποιήθηκαν[23]. |

Μέθοδοι διαβούλευσης, κύριοι τομείς-στόχοι και γενικά χαρακτηριστικά των συμμετεχόντων στη διαβούλευση Κατά την κατάρτιση της πρότασης η Ευρωπαϊκή Επιτροπή ζήτησε τη γνώμη των ενδιαφερομένων με διάφορους τρόπους: Η δημόσια διαβούλευση πραγματοποιήθηκε από τις 22 Δεκεμβρίου 2008 έως τις 27 Φεβρουαρίου 2009 στο διαδίκτυο και κάλυψε τις πιθανές αμφιλεγόμενες πτυχές της πρότασης. Παρελήφθησαν σχόλια από κράτη μέλη, από τη βιομηχανία κατασκευής οχημάτων της κατηγορίας L και μηχανικών μερών, από οργανισμούς μεταφορών, από οργανώσεις που εκπροσωπούν τους χρήσης, από άλλες μη κυβερνητικές οργανώσεις και από μεμονωμένους πολίτες. Τα στοιχεία που περιέχονται στο σχέδιο πρότασης συζητήθηκαν σε σειρά συναντήσεων της ομάδας εργασίας της Ευρωπαϊκής Επιτροπής για τα οχήματα της κατηγορίας L (MCWG)[24]. Τέλος, πραγματοποιήθηκαν πολλές διμερείς συναντήσεις με μεμονωμένα ενδιαφερόμενα μέρη κατά τις οποίες εκφράστηκαν ελεύθερα οι γνώμες και οι απόψεις τους. |

Περίληψη απαντήσεων και τρόπος με τον οποίο έχουν ληφθεί υπόψη Η Ευρωπαϊκή Επιτροπή έλαβε 57 απαντήσεις στο πλαίσιο της διαβούλευσης μέσω του διαδικτύου,. Τα ενδιαφερόμενα μέρη έθιξαν μια σειρά από ζητήματα. Τα αποτελέσματα της δημόσιας διαβούλευσης συνοψίστηκαν σε έκθεση[25] ενώ παρουσιάστηκαν και συζητήθηκαν στις 29 Ιουνίου 2009 σε συνεδρίαση της ομάδας εργασίας της Ευρωπαϊκής Επιτροπής για τα οχήματα της κατηγορίας L (MCWG), στην οποία προσκλήθηκαν όλοι οι ενδιαφερόμενοι για να διατυπώσουν τα σχόλιά τους. Η εκτίμηση αντικτύπου που συνοδεύει την παρούσα πρόταση λαμβάνει πλήρως υπόψη τα ζητήματα που τέθηκαν και εξετάζει τον τρόπο με τον οποίο συνεκτιμήθηκαν. |

Εκτίμηση επιπτώσεων Για κάθε μία από τις βασικές πτυχές της πρότασης, αναλύθηκαν διαφορετικές απόψεις με την καταγραφή των πιθανών πλεονεκτημάτων και μειονεκτημάτων όσον αφορά την οικονομική διάσταση, τη διάσταση που αφορά το περιβάλλον και την ασφάλεια καθώς και την κοινωνική διάσταση. Η ανάλυση αυτή καλύπτει τόσο ποιοτικές όσο και ποσοτικές πτυχές. Στο επόμενο στάδιο, οι διάφορες εναλλακτικές προτάσεις υποβλήθηκαν σε σύγκριση και έγινε επιλογή και περιγραφή της προτιμότερης πρότασης ή ένας λογισμός συνδυασμός δύο προτιμότερων προτάσεων. Αυτές οι προτάσεις που προκρίθηκαν αποτελούν τη βάση του νέου αυτού κανονισμού πλαισίου. Το σχέδιο έκθεσης εξετάστηκε ενδελεχώς από την επιτροπή εκτίμησης του αντικτύπου και οι συστάσεις για βελτίωσή της ενσωματώθηκαν, στο μέτρο του δυνατού, στην τελική έκθεση. Η γνώμη της επιτροπής εκτίμησης του αντικτύπου για την έκθεση δημοσιεύεται μαζί με την παρούσα πρόταση, την τελική έκθεση εκτίμησης αντικτύπου και τη συνοπτική περίληψή της. 3. Νομικά στοιχεία της πρότασης Νομική βάση Νομική βάση της πρότασης είναι το άρθρο 114 της συνθήκης για τη λειτουργία της Ευρωπαϊκής Ένωσης. Αρχή της επικουρικότητας Πριν από τη θέσπιση έγκρισης τύπου ΕΕ για οχήματα της κατηγορίας L, τα πρότυπα θεσπίζονταν σε επίπεδο κράτους μέλους. Η εν λόγω νομοθεσία που ενέκριναν τα κράτη μέλη συχνά διέφεραν και οι κατασκευαστές που πωλούσαν οχήματα, συστήματα, μηχανικά μέρη ή χωριστές τεχνικές μονάδες σε αρκετές αγορές ήταν, στη συνέχεια, υποχρεωμένοι να μεταβάλλουν την παραγωγή τους ανάλογα με τα κράτη μέλη για τα οποία προορίζονταν τα οχήματα, τα συστήματα, α μηχανικά μέρη ή τις χωριστές τεχνικές μονάδες τους και τα υπέβαλαν σε δοκιμασία σε κάθε κράτος μέλος, γεγονός που ήταν χρονοβόρο και δαπανηρό. Οι διαφορετικοί εθνικοί κανόνες παρεμπόδιζαν, κατά συνέπεια, το εμπόριο και είχαν αρνητική συνέπεια στη δημιουργία και τη λειτουργία της εσωτερικής αγοράς. Είναι συνεπώς αναγκαίο να θεσπιστούν οδηγίες σε επίπεδο ΕΕ, κυρίως για να αντιμετωπιστούν πανευρωπαϊκά διασυνοριακά προβλήματα που αφορούν την ασφάλεια και τις επιβλαβείς συνέπειες της ρύπανσης του αέρα για την υγεία και το περιβάλλον. Οι υψηλές εκπομπές στο τοπικό αστικό περιβάλλον είναι δυνατόν να ελέγχονται με επιμέρους μέτρα των κρατών μελών, αλλά οι συνολικές εκπομπές δεν σταματούν στα σύνορα των κρατών μελών. Το πανευρωπαϊκό αυτό πρόβλημα μπορεί να αντιμετωπιστεί μόνον με εναρμονισμένα πανευρωπαϊκά μέτρα.. Η οδηγία πλαίσιο 2002/24/ΕΚ, η οποία βασίζεται στο άρθρο 95 της συνθήκης για την ίδρυση της Ευρωπαϊκής Κοινότητας, σχεδιάστηκε για αυτόν ακριβώς το σκοπό και επιδίωκε τη δημιουργία μιας εσωτερικής αγοράς, διασφαλίζοντας, παράλληλα, ένα υψηλό επίπεδο προστασίας της υγείας, της ασφάλειας και του περιβάλλοντος. Αυτό η βασική αρχή εξακολουθεί να ισχύει σήμερα, καθώς απαιτείται η δράση της Ευρωπαϊκής Ένωσης για να αποφευχθεί ο κερματισμός της εσωτερικής αγοράς και για να εξασφαλισθεί υψηλό και ίσο επίπεδο προστασίας σε ολόκληρη την Ευρώπη. Μια επιπλέον προστιθέμενη αξία της νομοθεσίας της ΕΕ είναι ότι ο κλάδος θα μπορέσει να επωφεληθεί από οικονομίες κλίμακας μέσω εναρμονισμένων νομικών απαιτήσεων, για παράδειγμα, τα οχήματα, συστήματα, μηχανικά μέρη ή χωριστές τεχνικές μονάδες μπορούν να διατίθενται σε όλη την ευρωπαϊκή αγορά, αντί να σχεδιάζονται ειδικά για να λάβουν έγκριση τύπου για κάθε κράτος μέλος χωριστά. Επιπλέον, η προσαρμογή του νομικού πλαισίου στην τεχνική πρόοδο θα εξασφαλίσει ίσους όρους παιχνιδιού για τους κατασκευαστές όσον αφορά την νέα τεχνολογία. Οι καταναλωτές θα επωφεληθούν από τις χαμηλότερες τιμές των οχημάτων, συστημάτων, μηχανικών μερών ή χωριστών τεχνικών μονάδων, οι οποίες θα βρίσκονται συνεχώς υπό πίεση λόγω του πανευρωπαϊκού ανταγωνισμού. Τέλος, η ενίσχυση των μέτρων εποπτείας της αγοράς θα συμβάλει στην ύπαρξη ενός ενιαίου συνόλου κανόνων για όλους τους κατασκευαστές που πωλούν οχήματα, συστήματα, μηχανικά μέρη ή χωριστές τεχνικές μονάδες στην αγορά της ΕΕ ή είναι υπεύθυνοι για τη θέση τους σε κυκλοφορία και θα διασφαλίσει την πραγματική αποδοτικότητα των απαιτήσεων έγκρισης τύπου όσον αφορά το περιβάλλον και τη λειτουργική ασφάλεια. Αρχή της αναλογικότητας Η πρόταση τηρεί την αρχή της αναλογικότητας, επειδή δεν υπερβαίνει αυτό που είναι αναγκαίο για να επιτευχθούν οι στόχοι της εξασφάλισης της ορθής λειτουργίας της εσωτερικής αγοράς, ενώ ταυτόχρονα παρέχει υψηλό επίπεδο δημόσιας ασφάλειας και προστασίας του περιβάλλοντος. Επιλογή νομικών μέσων Η έκδοση κανονισμού πλαισίου θεωρείται ενδεδειγμένη, διότι παρέχει την απαιτούμενη διασφάλιση της συμμόρφωσης, ενώ παράλληλα δεν απαιτεί τη μεταφορά στη νομοθεσία των κρατών μελών. Η πρόταση χρησιμοποιεί την «προσέγγιση πολλαπλών επιπέδων», η οποία είχε αρχικώς εισαχθεί κατόπιν αιτήματος του Ευρωπαϊκού Κοινοβουλίου και είχε χρησιμοποιηθεί και σε άλλες νομοθετικές πράξεις στον τομέα της έγκρισης τύπου μηχανοκίνητων οχημάτων της ΕΕ. Η παρούσα προσέγγιση προβλέπει νομοθεσία σε τρία στάδια: οι θεμελιώδεις διατάξεις και το πεδίο εφαρμογής καθορίζονται από το Ευρωπαϊκό Κοινοβούλιο και το Συμβούλιο σε κανονισμού βάσει του άρθρου 114 της ΣΛΕΕ σύμφωνα με τη συνήθη νομοθετική διαδικασία. οι τεχνικές προδιαγραφές που συνδέονται με τις θεμελιώδεις διατάξεις καθορίζονται σε τρεις κατ' εξουσιοδότηση πράξεις (άρθρο 290) οι οποίες εγκρίνονται με τη διαδικασία της επιτροπολογίας: (1) ένας κανονισμός για τις περιβαλλοντικές απαιτήσεις και τις απαιτήσεις όσον αφορά την επίδοση πρόωσης: ηλεκτρομαγνητική συμβατότητα· διαδικασίες περιβαλλοντικών δοκιμών που αφορούν τις εκπομπές από την εξάτμιση του οχήματος, τις εκπομπές λόγω εξάτμισης του καυσίμου, τις εκπομπές αερίων θερμοκηπίου κ αι την κατανάλωση καυσίμου· μέγιστη σχεδιαστική ταχύτητα του κινητήρα, μέγιστη ροπή και μέγιστη καθαρή ισχύ του κινητήρα, ήχος. (2) ένας κανονισμό για τις απαιτήσεις λειτουργικής ασφάλειας των οχημάτων και τα συναφή θέματα: όργανα ηχητικής προειδοποίησης· πέδηση, συμπεριλαμβανομένων των συστημάτων αντιεμπλοκής και συνδυασμένης πέδησης· ηλεκτρική ασφάλεια· δομή οπίσθιας προστασίας· υαλοπίνακες, υαλοκαθαριστήρες, πλυντηρίδες ανεμοθώρακα και διατάξεις αποπάγωσης και αποθάμβωσης· αναγνώριση των χειριστηρίων των ενδεικτικών λυχνιών και των δεικτών· εγκατάσταση συστημάτων φωτισμού και φωτεινής σηματοδότησης· την οπίσθια ορατότητα· αγκυρώσεις ζωνών ασφάλειας και τις ζώνες ασφάλειας· ελαστικά τα συστήματα προστασίας των επιβατών, όπως, μεταξύ άλλων, την εσωτερική διαρρύθμιση, τα μαξιλάρια, τις ζώνες ασφάλειας, τις πόρτες του οχήματος· τον περιορισμό της σχεδιαστικής ταχύτητας του οχήματος· την κατασκευαστική ακεραιότητα του οχήματος. (3) ένας κανονισμός σχετικά με τις απαιτήσεις κατασκευής του οχήματος: μέτρα κατά της παραποίησης του οχήματος· διατάξεις ζεύξης και εξαρτήματα στερέωσης· συσκευές προστασίας από μη εγκεκριμένη χρήση· εξωτερικές προεξοχές· αποθήκη καυσίμων· εξέδρες φόρτωσης· μάζες και διαστάσεις· διαγνωστικό σύστημα του οχήματος· χειρολαβές και υποπόδια για τους επιβάτες· πληροφορίες σχετικά με την επισκευή και τη συντήρηση· χώρος για την τοποθέτηση της οπίσθιας πινακίδας κυκλοφορίας· στρίποδα· υποχρεωτικά σήματα. Μια πράξη εφαρμογής (άρθρο 291) καθορίζει τις διοικητικές διατάξεις, όπως το ενημερωτικό έγγραφο, τους ορισμούς του πιστοποιητικού έγκρισης τύπου, το πιστοποιητικό συμμόρφωσης και τις συναφείς απαιτήσεις συμμόρφωσης της παραγωγής, κ.τ.λ. 4. Δημοσιονομικές επιπτώσεις Η πρόταση κανονισμού πλαισίου δεν έχει επιπτώσεις στον προϋπολογισμό της Ευρωπαϊκής Ένωσης όσον αφορά τα δύο πρώτα στάδια μείωσης των ορίων εκπομπών (Euro 4 και 5 για τις μοτοσικλέτες, Euro 3 και 4 για όλα τα άλλα οχήματα της κατηγορίας L). Το τρίτο στάδιο εκπομπών θα περιλαμβάνει τις μοτοσικλέτες του σταδίου Euro 6 και το στάδιο Euro 5 για όλες τις άλλες κατηγορίες οχημάτων της κατηγορίας L (μοτοποδήλατα, τρίκυκλα και τετράκυκλα). Τα όρια αυτά είναι απολύτως ισοδύναμες μα τα όρια εκπομπών Euro 5 για τα επιβατικά αυτοκίνητα. Προβλέπεται να πραγματοποιηθεί μια ακόμα μελέτη επιπτώσεων όσον αφορά τις εκπομπές για να προσδιοριστούν οι βραχυπρόθεσμες περιβαλλοντικές επιπτώσεις των σταδίων Euro 3, 4 και 5 και να εξεταστεί εάν ενδείκνυται στην παρούσα χρονική στιγμή το επιδιωκόμενο στάδιο Euro 6. Η μελέτη θα ολοκληρωθεί την περίοδο 2016-2017 και θα χρηματοδοτηθεί από τον προϋπολογισμό της Επιτροπής. 5. Πρόσθετες πληροφορίες Η προτεινόμενη πράξη παρουσιάζει ενδιαφέρον για τον Ευρωπαϊκό Οικονομικό Χώρο (ΕΟΧ) και πρέπει επομένως να επεκταθεί η ισχύς της στον ΕΟΧ. |

2010/0271 (COD)

Πρόταση

ΚΑΝΟΝIΣΜΟΣ ΤΟΥ ΕΥΡΩΠΑΪΚΟΥ ΚΟIΝΟΒΟΥΛIΟΥ ΚΑI ΤΟΥ ΣΥΜΒΟΥΛIΟΥ

Κανονισμός (ΕΕ) αριθ. …/2010 του Ευρωπαϊκού Κοινοβουλίου και του Συμβουλίου για την έγκριση και την εποπτεία της αγοράς δίκυκλων ή τρίκυκλων οχημάτων και τετράκυκλων.

(Κείμενο που παρουσιάζει ενδιαφέρον για τον ΕΟΧ)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για τη λειτουργία της Ευρωπαϊκής Ένωσης και ιδίως το άρθρο 114,

την πρόταση της Ευρωπαϊκής Επιτροπής,

Έπειτα από διαβίβαση του σχεδίου νομοθετικής πράξης στα εθνικά κοινοβούλια,

τη γνώμη της Ευρωπαϊκής Οικονομικής και Κοινωνικής Επιτροπής[26],

τη γνώμη της Επιτροπής των Περιφερειών[27]

Αποφασίζοντας σύμφωνα με τη συνήθη νομοθετική διαδικασία,

Εκτιμώντας τα εξής:

1. Η εσωτερική αγορά περιλαμβάνει ένα χώρο χωρίς εσωτερικά σύνορα εντός του οποίου πρέπει να εξασφαλίζεται η ελεύθερη κυκλοφορία αγαθών, προσώπων, υπηρεσιών και κεφαλαίων. Για το σκοπό αυτό, η οδηγία 2002/24/ΕΚ του Ευρωπαϊκού Κοινοβουλίου και του Συμβουλίου, της 18ης Μαρτίου 2002, για την έγκριση τύπου δικύκλων ή τρικύκλων οχημάτων θέσπισε ένα ολοκληρωμένο σύστημα έγκρισης τύπου ΕΚ για τα εν λόγω οχήματα21. Οι αρχές αυτές πρέπει να εξακολουθήσουν να ισχύουν και όσον αφορά τον παρόντα κανονισμό και τις κατ' εξουσιοδότηση πράξεις του και τις πράξεις εφαρμογής.

2. Το σύστημα έγκρισης τύπου ΕΕ προορίζεται να επιτρέψει σε κάθε κράτος μέλος να επιβεβαιώνει ότι κάθε τύπος οχήματος έχει υποβληθεί στους ελέγχους που προβλέπονται στον παρόντα κανονισμό, στις κατ' εξουσιοδότηση πράξεις του και στις πράξεις εφαρμογής και ότι ο κατασκευαστής του έχει λάβει πιστοποιητικό έγκρισης τύπου. Επιπλέον, επιβάλλει στους κατασκευαστές την υποχρέωση να εκδίδουν πιστοποιητικό συμμόρφωσης για κάθε όχημα που παράγεται σύμφωνα με την έγκριση τύπου. Εφόσον ένα όχημα συνοδεύεται από το πιστοποιητικό αυτό, μπορεί να πωλείται και να ταξινομείται για χρήση σε όλη την επικράτεια της Ένωσης.

3. Με τον παρόντα κανονισμό επιδιώκεται ο καθορισμός εναρμονισμένων κανόνων για την έγκριση οχημάτων της κατηγορίας L, με σκοπό την εξασφάλιση της λειτουργίας της εσωτερικής αγοράς. Τα οχήματα της κατηγορίας L είναι δίκυκλα, τρίκυκλα ή τετράτροχα οχήματα όπως τα μηχανοκίνητα δίκυκλα, τα τρίκυκλα, οι τετράτροχες μοτοσικλέτες (quads) και μίνι αυτοκίνητα. Επιπλέον, οι επιμέρους στόχοι του κανονισμού είναι η απλούστευση του ισχύοντος νομικού πλαισίου, η συμβολή στην επίτευξη χαμηλότερου και αναλογικότερου μεριδίου εκπομπών στο σύνολο των εκπομπών από οδικές μεταφορές, η αύξηση του γενικού επιπέδου ασφάλειας, η προσαρμογή στην τεχνική πρόοδο και η ενίσχυση των κανόνων εποπτείας της αγοράς.

4. Η οδηγία 2002/24/ και οι χωριστές οδηγίες της έχουν τροποποιηθεί σημαντικά πολλές φορές. Για να εξασφαλιστεί η σαφήνεια, ο εξορθολογισμός και η απλούστευση, η οδηγία 2002/24ΕΚ και οι χωριστές οδηγίες πρέπει να καταργηθούν και να αντικατασταθούν από έναν κανονισμό και από μικρό αριθμό κατ' εξουσιοδότηση πράξεων και πράξεων εφαρμογής. Η προσφυγή σε κανονισμό πρέπει να εξασφαλίζει την άμεση εφαρμογή των διατάξεων και τη δυνατότητα ταχύτερης και αποτελεσματικότερης επικαιροποίησής τους ώστε να λαμβάνεται υπόψη η τεχνική πρόοδος.

5. Για την απλούστευση της νομοθεσίας για την έγκριση τύπου σύμφωνα με τις συστάσεις της έκθεσης CARS 21: Ένα ανταγωνιστικό κανονιστικό πλαίσιο για την αυτοκινητοβιομηχανία για τον 21ο αιώνα[28], είναι σκόπιμο να καταργηθούν όλες οι χωριστές οδηγίες χωρίς να μειωθεί το επίπεδο προστασίας. Οι απαιτήσεις που καθορίζονται στις εν λόγω οδηγίες πρέπει να μεταφερθούν στον παρόντα κανονισμό ή στις κατ' εξουσιοδότηση πράξεις και πρέπει να αντικατασταθούν, όπου απαιτείται, από παραπομπές στους αντίστοιχους κανονισμούς της Οικονομικής Επιτροπής των Ηνωμένων Εθνών για την Ευρώπη (ΟΕΕ/ΟΗΕ), όπως έχουν ενσωματωθεί στο δίκαιο της Ένωσης σύμφωνα με το άρθρο 4 της απόφασης 97/83/ΕΚ του Συμβουλίου, της 27ης Νοεμβρίου 1997, ενόψει της προσχώρησης της Ευρωπαϊκής Ένωσης στη συμφωνία της Οικονομικής Επιτροπής των Ηνωμένων Εθνών για την Ευρώπη. Αυτό αφορά την έγκριση ενιαίων τεχνικών προδιαγραφών για τα τροχοφόρα οχήματα, τα συστήματα, τα μηχανικά μέρη ή τις χωριστές τεχνικές μονάδες που μπορούν να τοποθετηθούν ή να χρησιμοποιηθούν σε τροχοφόρα οχήματα και τους όρους για την αμοιβαία αναγνώριση των εγκρίσεων που χορηγούνται με βάση τις εν λόγω προδιαγραφές («αναθεωρημένη συμφωνία 1958»)[29]. Για να περιοριστεί η διοικητική επιβάρυνση που συνεπάγεται η διαδικασία έγκρισης τύπου, πρέπει να επιτραπεί στους κατασκευαστές οχημάτων να προβαίνουν στην έγκριση τύπου σύμφωνα με τον παρόντα κανονισμό, όπου αυτό είναι σκόπιμο, με την άμεση απόκτηση της έγκρισης του αντίστοιχου κανονισμού ΟΕΕ/ΟΗΕ[30], σύμφωνα με τον κατάλογο που παρατίθεται στα παραρτήματα του παρόντος κανονισμού και στις χωριστές κατ' εξουσιοδότηση πράξεις.

6. Συνεπώς, οι κανονισμοί της ΟΕΕ/ΟΗΕ και οι τροποποιήσεις αυτών, στους οποίους προσχωρεί η Ευρωπαϊκή Ένωση, κατ’ εφαρμογή της απόφασης 97/836/ΕΚ, πρέπει να ενσωματωθούν στην διαδικασία έγκρισης τύπου της ΕΕ είτε ως απαιτήσεις για την έγκριση ΕΕ τύπου οχημάτων είτε ως εναλλακτικές επιλογές σε σχέση με το υφιστάμενο ενωσιακό δίκαιο. Ειδικότερα, όταν η Ένωση αποφασίζει ότι ένας κανονισμός της ΟΕΕ/ΟΗΕ θα καταστεί μέρος των απαιτήσεων έγκρισης τύπου οχημάτων της ΕΕ και θα αντικαταστήσει την υπάρχουσα νομοθεσία της ΕΕ, πρέπει να ανατίθεται στην Επιτροπή η εξουσία να εγκρίνει τις αναγκαίες προσαρμογές στον εν λόγω κανονισμό ή να εγκρίνει τις απαιτούμενες εκτελεστικές πράξεις.

7. Ο κανονισμός πρέπει να περιέχει ουσιαστικές απαιτήσεις για την προστασία του περιβάλλοντος και τη λειτουργική ασφάλεια των οχημάτων. Τα κύρια στοιχεία του παρόντος κανονισμού βασίζονται στα αποτελέσματα της εκτίμησης επιπτώσεων[31] στην οποία αναλύονται οι διάφορες επιλογές με την καταγραφή των πιθανών πλεονεκτημάτων και μειονεκτημάτων όσον αφορά τις οικονομικές, τις περιβαλλοντικές, τις κοινωνικές πτυχές και τις πτυχές που συνδέονται με την ασφάλεια. Η ανάλυση αυτή καλύπτει τόσο ποιοτικές όσο και ποσοτικές πτυχές. Ύστερα από τη σύγκριση των διαφόρων επιλογών, προκρίθηκαν οι προτιμότερες από αυτές για να αποτελέσουν τη βάση του παρόντος κανονισμού.

8. Οι στόχοι του παρόντος κανονισμού δεν πρέπει να επηρεάζονται από την τοποθέτηση ορισμένων συστημάτων, μηχανικών μερών ή χωριστών τεχνικών μονάδων μετά την πώληση, την ταξινόμηση ή τη θέση σε κυκλοφορία των οχημάτων. Συνεπώς, πρέπει να ληφθούν κατάλληλα μέτρα για να εξασφαλίζεται ότι τα συστήματα, τα μηχανικά μέρη ή οι χωριστές τεχνικές μονάδες που μπορούν να τοποθετηθούν στα οχήματα και τα οποία θα μπορούσαν να παρεμποδίσουν σημαντικά τη λειτουργία των συστημάτων που έχουν ουσιαστική σημασία για την περιβαλλοντική προστασία ή τη λειτουργική ασφάλεια, υποβάλλονται σε εκ των προτέρων έλεγχο από την εγκριτική αρχή προτού πωληθούν, ταξινομηθούν ή τεθούν σε κυκλοφορία.

9. Η οδηγία 95/1/ΕΚ του Ευρωπαϊκού Κοινοβουλίου και του Συμβουλίου, της 2ας Φεβρουαρίου 1995, σχετικά με την εκ κατασκευής ανώτατη ταχύτητα, καθώς και τη μέγιστη ροπή και τη μέγιστη καθαρή ισχύ του κινητήρα δικύκλων ή τρικύκλων οχημάτων με κινητήρα21, έδωσε στα κράτη μέλη τη δυνατότητα να αρνούνται την αρχική ταξινόμηση και κάθε μετέπειτα ταξινόμηση εντός της επικράτειάς τους οχημάτων με μέγιστη καθαρή ισχύ άνω των 74 kW. Η αναμενόμενη σχέση μεταξύ της ασφάλειας και του ορίου απόλυτης ισχύος δεν ήταν δυνατόν να επιβεβαιωθεί σε αρκετές επιστημονικές μελέτες που διενεργήθηκαν. Για το λόγο αυτό και για να αρθούν τα εσωτερικά εμπόδια για τις συναλλαγές στην αγορά της Ένωσης, η επιλογή αυτή δεν έπρεπε να διατηρηθεί. Πρέπει να καθιερωθούν άλλα πιο αποτελεσματικά μέτρα ασφάλειας για να μειωθεί ο υψηλός αριθμός θυμάτων και τραυματισμών μεταξύ των επιβαινόντων σε δίκυκλα οχήματα με κινητήρα σε τροχαία ατυχήματα που συμβαίνουν στην Ένωση.

10. Ο παρών κανονισμός αποτελεί ένα σύνολο ειδικών απαιτήσεων για την ασφάλεια και για το περιβάλλον. Επομένως, είναι σημαντικό να θεσπιστούν διατάξεις που να διασφαλίζουν ότι, στις περιπτώσεις που ένα όχημα εγκυμονεί σοβαρό κίνδυνο για τους χρήστες ή για το περιβάλλον, ο κατασκευαστής ή κάθε άλλος οικονομικός φορέας στην αλυσίδα εφοδιασμού έχει λάβει αποτελεσματικά μέτρα προστασίας, συμπεριλαμβανομένης της ανάκλησης των οχημάτων, σύμφωνα με το άρθρο 20 του κανονισμού 785/2008/ΕΚ του Ευρωπαϊκού Κοινοβουλίου και του Συμβουλίου, της 9ης Ιουλίου 2008, για τον καθορισμό των απαιτήσεων διαπίστευσης και εποπτείας των αγορών σε σχέση με την εμπορία των προϊόντων [32]. Κατά συνέπεια, οι εγκριτικές αρχές πρέπει να είναι σε θέση να αξιολογούν εάν τα μέτρα αυτά επαρκούν ή όχι.

11. Για την απλούστευση και την επιτάχυνση της νομοθεσίας για την έγκριση τύπου, υιοθετήθηκε μια νέα κανονιστική προσέγγιση στη νομοθεσία της ΕΕ που αφορά την έγκριση τύπου οχημάτων, σύμφωνα με την οποία ο νομοθέτης στη συνήθη νομοθετική διαδικασία καθορίζει μόνον τους θεμελιώδεις κανόνες και τις αρχές και αναθέτει τη νομοθεσία που αφορά τις περαιτέρω τεχνικές λεπτομέρειες στην Επιτροπή. Όσον αφορά τις ουσιαστικές απαιτήσεις, ο παρών κανονισμός πρέπει, συνεπώς, να καθορίσει μόνον τις θεμελιώδεις διατάξεις περί λειτουργικής ασφάλειας, εργασιακής ασφάλειας και περιβαλλοντικής επίδοσης και να αναθέσει στην Επιτροπή την εξουσία του καθορισμού των τεχνικών προδιαγραφών.

12. Η επιτήρηση της αγοράς στην αυτοκινητοβιομηχανία και, κυρίως, στον τομέα των οχημάτων της κατηγορίας L πρέπει να βελτιωθεί με την ενίσχυση των νομικών διατάξεων που διέπουν τη συμμόρφωση της παραγωγής και προσδιορίζουν τις υποχρεώσεις των οικονομικών φορέων της αλυσίδας εφοδιασμού. Ειδικότερα, πρέπει να διευκρινιστούν ο ρόλος και οι αρμοδιότητες των αρχών των κρατών μελών που είναι υπεύθυνες για την έγκριση τύπου και την επιτήρηση της αγοράς και να ενισχυθούν οι απαιτήσεις όσον αφορά τις ικανότητες, τις υποχρεώσεις και την επίδοση των τεχνικών υπηρεσιών που πραγματοποιούν την έγκριση τύπου του οχήματος. Η συμμόρφωση με την έγκριση τύπου και οι απαιτήσεις περί συμμόρφωσης που περιέχονται στη νομοθεσία που διέπει την αυτοκινητοβιομηχανία πρέπει να εξακολουθήσουν να αποτελούν τη βασική αρμοδιότητα των αρχών έγκρισης τύπου, ενώ η επιτήρηση της αγοράς μπορεί να αποτελεί κοινή αρμοδιότητα των διαφόρων εθνικών αρχών.

13. Για να αποφευχθεί η κακή χρήση, οποιαδήποτε απλουστευμένη διαδικασία για οχήματα που παράγονται σε μικρές σειρές θα πρέπει να περιορίζεται σε πολύ περιορισμένους αριθμούς οχημάτων· Συνεπώς, είναι αναγκαίο να προσδιοριστεί με ακρίβεια η έννοια των μικρών σειρών από άποψη αριθμού των οχημάτων που πωλούνται, ταξινομούνται και τίθενται σε κυκλοφορία

14. Για να εξασφαλιστεί ότι η διαδικασία ελέγχου συμμόρφωσης της παραγωγής εφαρμόζεται ορθά και λειτουργεί ομαλά, οι κατασκευαστές πρέπει να ελέγχονται τακτικά από την αρμόδια αρχή ή από διορισμένη για το σκοπό αυτό τεχνική υπηρεσία με τα κατάλληλα προσόντα.

15. Τα κράτη μέλη πρέπει να θεσπίσουν κανόνες για τις επιβλητέες κυρώσεις σε περίπτωση παράβασης του παρόντος κανονισμού και να φροντίζουν για την εφαρμογή τους. Οι εν λόγω κυρώσεις πρέπει να είναι αποτελεσματικές, αναλογικές και αποτρεπτικές.

16. Σύμφωνα με το άρθρο 291 της συνθήκης για τη λειτουργία της Ευρωπαϊκής Ένωσης, οι κανόνες και οι γενικές αρχές που αφορούν τους μηχανισμούς για τον έλεγχο εκ μέρους των κρατών μελών της άσκησης των εκτελεστικών εξουσιών της Επιτροπής πρέπει να καθορίζονται εκ των προτέρων από κανονισμού που εγκρίνεται σύμφωνα με τη συνήθη νομοθετική διαδικασία. Εν αναμονή της έκδοσης του εν λόγω νέου κανονισμού, εξακολουθεί να ισχύει η απόφαση 1999/468/ΕΚ του Συμβουλίου[33], της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή, με την εξαίρεση της κανονιστικής διαδικασίας με έλεγχο, η οποία δεν εφαρμόζεται πλέον.

17. Η Επιτροπή πρέπει να έχει την εξουσία να εγκρίνει κατ' εξουσιοδότηση πράξεις σύμφωνα με το άρθρο 290 της ΣΛΕΕ ως προς τη λειτουργική ασφάλεια και τις περιβαλλοντικές επιδόσεις, τις δοκιμές, την πρόσβαση στις πληροφορίες επισκευής και συντήρησης και τον ορισμό των τεχνικών υπηρεσιών και των ειδικών καθηκόντων για τα οποία είναι εξουσιοδοτημένες, για να συμπληρώνει ή να τροποποιεί ορισμένα μη ουσιώδη στοιχεία των νομοθετικών πράξεων μέσω διατάξεων γενικής εφαρμογής. Τέτοια εξουσιοδότηση δεν πρέπει να επιτρέπει τροποποίηση των ημερομηνιών εφαρμογής που ορίζονται στο παράρτημα IV ή των οριακών τιμών εκπομπών που ορίζονται στο παράρτημα VI. Οι τροποποιήσεις αυτών των ημερομηνιών ή τιμών πρέπει να γίνονται μέσω της κανονικής νομοθετικής διαδικασίας που ορίζεται στο άρθρο 114 της ΣΛΕΕ.

18. Πρέπει να ανατεθούν στην Επιτροπή εξουσίες για την έγκριση εκτελεστικής πράξης σύμφωνα με το άρθρο 291 της Συνθήκης για τον καθορισμό ενιαίων όρων για την εφαρμογή του παρόντος κανονισμού όσον αφορά τον κατάλογο των πληροφοριών που παρέχονται κατά την αίτηση για έγκριση τύπου, τις διαδικασίες έγκρισης τύπου, τα υποδείγματα τις επιπλέον πινακίδες τω κατασκευαστών, τα πιστοποιητικά έγκρισης τύπου ΕΕ, τον κατάλογο των εγκρίσεων τύπου που εκδίδονται, το σύστημα αρίθμησης για τις εγκρίσεις τύπου ΕΕ και τις διαδικασίες για τη διασφάλιση της πιστότητας της παραγωγής. Όσον αφορά τα στοιχεία αυτά, απαιτούνται ομοιόμορφοι όροι εφαρμογής στα κράτη μέλη για να διασφαλιστεί η σωστή λειτουργία της εσωτερικής αγοράς με τη διευκόλυνση της αμοιβαίας αναγνώρισης των διοικητικών αποφάσεων που λαμβάνονται στα διάφορα κράτη μέλη - ιδίως εγκρίσεις τύπου - και η αποδοχή των εγγράφων που εκδίδονται από τους κατασκευαστές οχημάτων (ιδίως πιστοποιητικά συμμόρφωσης).

19. Αφού ο στόχος της πλήρως εναρμονισμένης εσωτερικής αγοράς με την εισαγωγή ενός υποχρεωτικού συστήματος έγκρισης τύπου ΕΕ για τα οχήματα της κατηγορίας L δεν μπορεί να επιτευχθεί επαρκώς από τα κράτη μέλη και μπορεί, επομένως, εξαιτίας της κλίμακας της δράσης να επιτευχθεί καλύτερα σε επίπεδο Ένωσης, η Ένωση μπορεί να εγκρίνει μέτρα σύμφωνα με την αρχή της επικουρικότητας. Σύμφωνα με την αρχή της αναλογικότητας, ο παρών κανονισμός δεν υπερβαίνει τα αναγκαία όρια για την επίτευξη των στόχων αυτών.

20. Πρέπει να καταργηθούν οι ακόλουθες οδηγίες:

21. Οδηγία 2009/139/ΕΚ του Ευρωπαϊκού Κοινοβουλίου και του Συμβουλίου, της 25ης Νοεμβρίου 2009, για τις υποχρεωτικές επιγραφές των δικύκλων ή τρικύκλων μηχανοκίνητων οχημάτων[34].·

22. Οδηγία 2009/80/ΕΚ του Ευρωπαϊκού Κοινοβουλίου και του Συμβουλίου, της 13ης Ιουλίου 2009, για την αναγνώριση των χειριστηρίων των ενδεικτικών λυχνιών και των δεικτών των δικύκλων ή τρικύκλων μηχανοκίνητων οχημάτων [35].·

23. Οδηγία 2009/79/ΕΚ του Ευρωπαϊκού Κοινοβουλίου και του Συμβουλίου, της 13ης Ιουλίου 2009, για τη διάταξη συγκράτησης των επιβατών των δικύκλων οχημάτων με κινητήρα (κωδικοποιημένη έκδοση)[36].·

24. Οδηγία 2009/78/ΕΚ του Ευρωπαϊκού Κοινοβουλίου και του Συμβουλίου, της 13ης Ιουλίου 2009, σχετικά με το πόδι των δίκυκλων οχημάτων με κινητήρα[37].·

25. Οδηγία 2009/67/ΕΚ του Ευρωπαϊκού Κοινοβουλίου και του Συμβουλίου, της 13ης Ιουλίου 2009, σχετικά με την τοποθέτηση διατάξεων φωτισμού και φωτεινής σηματοδότησης στα δίκυκλα ή τρίκυκλα οχήματα με κινητήρα [38].·

26. Οδηγία 2009/62/ΕΚ του Ευρωπαϊκού Κοινοβουλίου και του Συμβουλίου, της 13ης Ιουλίου 2009, σχετικά με τη θέση προσαρμογής της οπίσθιας πινακίδας κυκλοφορίας των δικύκλων ή τρικύκλων οχημάτων με κινητήρα[39].

27. Οδηγία 2002/51/ΕΚ του Ευρωπαϊκού Κοινοβουλίου και του Συμβουλίου, της 19ης Ιουλίου 2002, για τη μείωση του επιπέδου ρυπαντικών εκπομπών των δίκυκλων και τρίκυκλων οχημάτων με κινητήρα και την τροποποίηση της οδηγίας 97/24/ΕΚ[40].

28. Οδηγία 2002/24/ΕΚ του Ευρωπαϊκού Κοινοβουλίου και του Συμβουλίου, της 18ης Μαρτίου 2002, για την έγκριση τύπου δικύκλων ή τρικύκλων οχημάτων με κινητήρα[41] και την κατάργηση της οδηγίας 92/61/ΕΟΚ του Συμβουλίου.

29. Οδηγία 2000/7/ΕΚ του Ευρωπαϊκού Κοινοβουλίου και του Συμβουλίου, της 18ης Μαρτίου 2000, σχετικά με το ταχύμετρο των δίκυκλων ή τρίκυκλων οχημάτων με κινητήρα και για την τροποποίηση της οδηγίας 92/61/ΕΟΚ του Συμβουλίου για την έγκριση τύπου των δίκυκλων ή τρίκυκλων οχημάτων με κινητήρα[42].

30. Οδηγία 97/24/ΕΚ του Ευρωπαϊκού Κοινοβουλίου και του Συμβουλίου, της 17ης Ιουνίου 1997, σχετικά με ορισμένα στοιχεία και χαρακτηριστικά των δίκυκλων ή τρίκυκλων οχημάτων με κινητήρα[43].

31. Οδηγία 95/1/ΕΚ του Ευρωπαϊκού Κοινοβουλίου και του Συμβουλίου, της 2ας Φεβρουαρίου 1995, σχετικά με την εκ κατασκευής ανώτατη ταχύτητα, καθώς και τη μέγιστη ροπή και τη μέγιστη καθαρή ισχύ του κινητήρα δικύκλων ή τρικύκλων οχημάτων με κινητήρα [44].

32. Οδηγία 93/93/ΕΟΚ του Συμβουλίου, της 29ης Οκτωβρίου 1993, σχετικά με τη μάζα και τις διαστάσεις των δικύκλων ή τρικύκλων οχημάτων με κινητήρα[45].

33. Οδηγία 93/33/ΕΟΚ του Συμβουλίου, της 14ης Ιουνίου 1993, για το προστατευτικό σύστημα έναντι μη επιτρεπόμενης χρήσης των δικύκλων ή τρικύκλων οχημάτων με κινητήρα[46].

34. Οδηγία 93/30/ΕΟΚ του Συμβουλίου, της 14ης Ιουνίου 1993, σχετικά με το ακουστικό προειδοποιητικό σύστημα των δικύκλων ή τρικύκλων οχημάτων με κινητήρα[47].

35. Οδηγία 93/14/ΕΟΚ του Συμβουλίου, της 5ης Απριλίου 1993, που αφορά την πέδηση των διτρόχων και τριτρόχων οχημάτων με κινητήρα[48].

ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:

ΚΕΦΑΛΑΙΟ Ι ΑΝΤΙΚΕΙΜΕΝΟ, ΠΕΔΙΟ ΕΦΑΡΜΟΓΗΣ ΚΑΙ ΟΡΙΣΜΟΙ

Άρθρο 1 Αντικείμενο

36. Ο παρών κανονισμός θεσπίζει τις διοικητικές και τεχνικές απαιτήσεις για την έγκριση και την εποπτεία της αγοράς για όλα τα νέα οχήματα που αναφέρονται στο άρθρο 2 παράγραφος 1.

37. Ο παρών κανονισμός θεσπίζει επίσης διατάξεις για την πώληση και τη θέση σε κυκλοφορία συστημάτων, μηχανικών μερών και χωριστών τεχνικών μονάδων που προορίζονται για οχήματα που εγκρίνονται σύμφωνα με τον παρόντα κανονισμό.

38. Ο παρών κανονισμός δεν θίγει την εφαρμογή της οικείας νομοθεσίας της Ένωσης για τη λειτουργική ασφάλεια των οχημάτων και την περιβαλλοντική απόδοση.

Άρθρο 2 Πεδίο εφαρμογής

39. Ο παρών κανονισμός εφαρμόζεται την έγκριση τύπου και στην επιμέρους έγκριση όλων των νέων δίκυκλων ή τρίκυκλων οχημάτων και των τετράκυκλων όπως περιγράφονται στο άρθρο 4 και στο παράρτημα Ι (στο εξής «οχήματα της κατηγορίας L»), τα οποία προορίζονται για μετακίνηση σε δημόσιο οδικό δίκτυο, ακόμα και στην περίπτωση που σχεδιάστηκαν και κατασκευάστηκαν σε περισσότερα από ένα στάδια, καθώς και στην έγκριση τύπου και στην επιμέρους έγκριση των συστημάτων, των μηχανικών μερών και των χωριστών τεχνικών μονάδων που σχεδιάστηκαν και κατασκευάστηκαν για τα εν λόγω οχήματα.

40. Ο παρών κανονισμός δεν εφαρμόζεται στα ακόλουθα οχήματα:

α) οχήματα με μέγιστη σχεδιαστική ταχύτητα που δεν υπερβαίνει τα 6 km/h·

β) οχήματα που πρόκειται να χρησιμοποιηθούν αποκλειστικά από σωματικώς ανάπηρα άτομα·

γ) οχήματα που προορίζονται αποκλειστικά για οδήγηση από πεζό·

δ) οχήματα που προορίζονται αποκλειστικά για χρήση σε αγώνες στο οδικό δίκτυο ή εκτός δρόμου·

ε) οχήματα που προορίζονται αποκλειστικά για τις ένοπλες δυνάμεις, τις υπηρεσίες επιβολής του νόμου, τις υπηρεσίες πολιτικής άμυνας, τις πυροσβεστικές υπηρεσίες ή τους φορείς δημόσιων έργων·

στ) γεωργικά ή δασικά οχήματα που διέπονται από την οδηγία 2003/37/ΕΚ του Ευρωπαϊκού Κοινοβουλίου και του Συμβουλίου[49], μηχανήματα που διέπονται από τις οδηγίες 2006/42/ΕΚ[50] και 97/68/ΕΚ του Ευρωπαϊκού Κοινοβουλίου και του Συμβουλίου[51] και οχήματα με κινητήρα που διέπονται από την οδηγία 2007/46/ΕΚ του Ευρωπαϊκού Κοινοβουλίου και του Συμβουλίου[52]·

ζ) οχήματα που προορίζονται κυρίως για χρήση εκτός δρόμου και έχουν σχεδιαστεί για μετακίνηση σε μη ασφαλτοστρωμένες επιφάνειες·

η) ποδήλατα με υποβοηθούμενη ποδηλάτηση, εξοπλισμένα με βοηθητικό ηλεκτροκινητήρα μέγιστης συνεχούς ονομαστικής ισχύος 0,25 kilowatt, στα οποία η ισχύς του κινητήρα διακόπτεται όταν σταματήσει η ποδηλάτηση ή, αλλιώς, μειώνεται σταδιακά και τελικά μηδενίζεται όταν η ταχύτητα του οχήματος φθάσει τα 25 km/h·

θ) αυτοεξισορροπούμενες μηχανές·

ι) οχήματα που δεν διαθέτουν τουλάχιστον ένα κάθισμα.

Άρθρο 3 Ορισμοί

Για τους σκοπούς του παρόντος κανονισμού και των πράξεων που απαριθμούνται στο παράρτημα Ι, ισχύουν, εκτός αντίθετων διατάξεών τους, οι εξής ορισμοί:

41. «έγκριση τύπου»: η διαδικασία με την οποία μια εγκριτική αρχή πιστοποιεί ότι ένας τύπος οχήματος, συστήματος, μηχανικού μέρους ή χωριστής τεχνικής μονάδας τηρεί τις σχετικές διοικητικές διατάξεις και τεχνικές απαιτήσεις·

42. «πιστοποιητικό έγκρισης τύπου»: το έγγραφο με το οποίο η εγκριτική αρχή πιστοποιεί επισήμως την έγκριση ενός τύπου οχήματος, συστήματος, μηχανικού μέρους ή χωριστής τεχνικής μονάδας·

43. «έγκριση τύπου πλήρους οχήματος»: η έγκριση τύπου με την οποία μια εγκριτική αρχή πιστοποιεί ότι ένα πλήρες όχημα πληροί τις σχετικές διοικητικές διατάξεις και τεχνικές απαιτήσεις·

44. «έγκριση τύπου ΕΕ»: η διαδικασία με την οποία μια εγκριτική αρχή πιστοποιεί ότι ένας τύπος οχήματος, συστήματος, μηχανικού μέρους ή χωριστής τεχνικής μονάδας πληροί τις σχετικές διοικητικές διατάξεις και τεχνικές απαιτήσεις του παρόντος κανονισμού·

45. «πιστοποιητικό έγκρισης τύπου ΕΕ»: πιστοποιητικό που βασίζεται στο υπόδειγμα που παρατίθεται στην εκτελεστική πράξη που εγκρίθηκε βάσει του παρόντος κανονισμού ή στο έντυπο κοινοποίησης που παρατίθεται στους σχετικούς ισοδύναμους κανονισμούς της ΟΕΕ/ΟΗΕ που παρατίθενται στις κατ' εξουσιοδότηση πράξεις·

46. «έγκριση τύπου συστήματος»: η έγκριση τύπου με την οποία μια εγκριτική αρχή πιστοποιεί ότι ένα σύστημα ενσωματωμένο σε ένα όχημα ειδικού τύπου πληροί τις σχετικές διοικητικές διατάξεις και τεχνικές απαιτήσεις·

47. «έγκριση τύπου χωριστής τεχνικής μονάδας»: η έγκριση τύπου με την οποία μια εγκριτική αρχή πιστοποιεί ότι μια χωριστή τεχνική μονάδα πληροί τις σχετικές διοικητικές διατάξεις και τεχνικές απαιτήσεις σε σχέση με έναν ή περισσότερους συγκεκριμένους τύπους οχημάτων·

48. «έγκριση τύπου μηχανικού μέρους»: η έγκριση τύπου με την οποία μια εγκριτική αρχή πιστοποιεί ότι ένα μηχανικό μέρος ανεξαρτήτως του οχήματος πληροί τις σχετικές διοικητικές διατάξεις και τεχνικές απαιτήσεις·

49. «εθνική έγκριση τύπου»: διαδικασία έγκρισης τύπου που ορίζεται από την εθνική νομοθεσία ενός κράτους μέλους, και η οποία ισχύει μόνο στην επικράτεια του συγκεκριμένου κράτους μέλους·

50. «πιστοποιητικό επιμέρους έγκρισης»: το έγγραφο με το οποίο η εγκριτική αρχή πιστοποιεί επισήμως την έγκριση συγκεκριμένου οχήματος·

51. «πιστοποιητικό συμμόρφωσης»: το έγγραφο το οποίο βασίζεται στο υπόδειγμα που παρατίθεται στην εκτελεστική πράξη και εκδίδεται από τον κατασκευαστή του οχήματος για να πιστοποιηθεί ότι το όχημα, κατά τη στιγμή της ολοκλήρωσής του, αντιστοιχεί σε έναν τύπο οχήματος που έχει λάβει έγκριση τύπου σύμφωνα με τον παρόντα κανονισμό·

52. «βασικό όχημα»: κάθε όχημα το οποίο χρησιμοποιείται κατά το αρχικό στάδιο μιας διαδικασίας έγκρισης τύπου πολλαπλών σταδίων·

53. «ημιτελές όχημα»: κάθε όχημα το οποίο πρέπει να υποβληθεί σε ένα τουλάχιστον περαιτέρω στάδιο ολοκλήρωσης προκειμένου να πληροί τις σχετικές τεχνικές απαιτήσεις του παρόντος κανονισμού·

54. «ολοκληρωμένο όχημα»: όχημα το οποίο προκύπτει από τη διαδικασία έγκρισης τύπου πολλαπλών σταδίων και το οποίο πληροί τις σχετικές τεχνικές απαιτήσεις του παρόντος κανονισμού·

55. «πλήρες όχημα»: κάθε όχημα το οποίο δεν χρειάζεται να ολοκληρωθεί ώστε να πληροί τις σχετικές τεχνικές απαιτήσεις του παρόντος κανονισμού·

56. «σύστημα»: σύνολο διατάξεων που συνδυάζονται για να επιτελέσουν μία ή περισσότερες ειδικές λειτουργίες σε ένα όχημα και το οποίο υπόκειται στις απαιτήσεις του παρόντος κανονισμού ή οποιασδήποτε κατ' εξουσιοδότηση ή εκτελεστικής πράξης του·

57. «μηχανικό μέρος»: μια διάταξη που υπόκειται στις απαιτήσεις του παρόντος κανονισμού ή κάθε κατ' εξουσιοδότηση ή εκτελεστικής πράξης αυτού, η οποία προορίζεται να ενσωματωθεί σε ένα όχημα και μπορεί να υπόκειται σε έγκριση τύπου ανεξάρτητα από το όχημα σύμφωνα με τον παρόντα κανονισμό και τις κατ' εξουσιοδότηση ή εκτελεστικές πράξεις του·

58. «χωριστή τεχνική μονάδα»: ένας συνδυασμός διατάξεων που υπόκεινται στις απαιτήσεις του παρόντος κανονισμού ή κάθε κατ' εξουσιοδότηση ή εκτελεστικής πράξης αυτού, η οποία προορίζεται να ενσωματωθεί σε ένα όχημα και μπορεί να υπόκειται σε έγκριση τύπου ανεξάρτητα από το όχημα σύμφωνα με τον παρόντα κανονισμό και τις κατ' εξουσιοδότηση ή εκτελεστικές πράξεις του·

59. «λειτουργική ασφάλεια»: η απουσία μη αποδεκτού κινδύνου φυσικού τραυματισμού ή βλάβης στην υγεία των ανθρώπων εξαιτίας επικινδυνότητας που προκαλείται από τη μη σωστή λειτουργία μηχανικών, υδραυλικών, πνευματικών, ηλεκτρικών και/η ηλεκτρονικών συστημάτων, μηχανικών μερών ή χωριστών τεχνικών μονάδων·

60. «διάταξη ελέγχου της ρύπανσης»: τα τμήματα ενός οχήματος που ελέγχουν και/ή περιορίζουν τις εκπομπές ρύπων από εξάτμιση και/ή τις εκπομπές λόγω εξάτμισης·

61. «θέση καθίσματος»: ο χώρος ο οποίος έχει δηλωθεί από τον κατασκευαστή ως χώρος όπου μπορεί να εγκατασταθεί το ανδρείκελο 50 % εκατοστημορίου ή μία σέλα·

62. «κινητήρας ανάφλεξης με συμπίεση»: κινητήρας καύσης που λειτουργεί σύμφωνα με τις αρχές της διεργασίας ανάφλεξης Diesel και φέρει τη συντομογραφία κινητήρας CI·

63. «κινητήρας επιβαλλόμενης ανάφλεξης»: κινητήρας καύσης που λειτουργεί σύμφωνα με τις αρχές της διεργασίας καύσης ‘Otto’ και φέρει τη συντομογραφία κινητήρας PI·

64. «υβριδικό όχημα»: μηχανοκίνητο όχημα το οποίο, για την προώθησή του, διαθέτει τουλάχιστον δύο διαφορετικούς μετατροπείς ενέργειας και δύο διαφορετικά συστήματα αποθηκευμένης ενέργειες (επί του οχήματος)·

65. «υβριδικό ηλεκτρικό όχημα»: υβριδικό όχημα το οποίο, για την προώθησή του, αντλεί ενέργεια και από τις ακόλουθες δύο πηγές αποθηκευμένης ενέργειας επί του οχήματος:

α) αναλώσιμο καύσιμο,

β) διάταξη αποθήκευσης ηλεκτρικής ενέργειας·

66. «πρόωση»: κινητήρας καύσης, ηλεκτρικός κινητήρας, κάθε υβριδική εφαρμογή ή συνδυασμός αυτών των τύπων κινητήρα ή κάθε άλλος τύπος κινητήρα·

67. «διάταξη αναστολής»: κάθε στοιχείο σχεδιασμού το οποίο αισθάνεται τη θερμοκρασία, την ταχύτητα του οχήματος, τις στροφές και/ή το φορτίο του κινητήρα, τη σχέση μετάδοσης του κιβωτίου ταχυτήτων, την υποπίεση της πολλαπλής εισαγωγής ή οποιαδήποτε άλλη παράμετρο με στόχο την ενεργοποίηση, τη διαφοροποίηση, την καθυστέρηση ή την απενεργοποίηση της λειτουργίας οιουδήποτε μέρους του συστήματος ελέγχου των εκπομπών και του συστήματος μετεπεξεργασίας καυσαερίων και το οποίο μειώνει την αποτελεσματικότητα του συστήματος ελέγχου των εκπομπών υπό συνθήκες που είναι εύλογα αναμενόμενες κατά την κανονική χρήση και λειτουργία του οχήματος·

68. «διάρκεια ζωής». η ικανότητα των μηχανικών μερών και των συστημάτων να λειτουργούν ώστε να είναι δυνατόν να πληρούνται τα εφαρμοστέα όρια εκπομπών ακόμα και ύστερα από τη διάνυση μιας ορισμένης χιλιομετρικής απόστασης όπως καθορίζεται στο παράρτημα VII και ώστε να εξασφαλίζεται η λειτουργική ασφάλεια του οχήματος για όλη τη ζωή του οχήματος, εφόσον αυτό χρησιμοποιείται κάτω από τις κανονικές ή τις προβλεπόμενες συνθήκες·

69. «κυβισμός του κινητήρα»:

α) για κινητήρες με παλινδρομικό έμβολο, ο ονομαστικός σαρωνόμενος όγκος του κινητήρα·

β) για κινητήρες με περιστροφικό έμβολο (Wankel), δύο φορές ονομαστικός σαρωνόμενος όγκος του κινητήρα·

70. «εκπομπές λόγω εξάτμισης»: οι απώλειες των ατμών των υδρογονανθράκων από το σύστημα καυσίμου ενός μηχανοκίνητου οχήματος, εκτός των εκπομπών από την απόληξη εξαγωγής·

71. «δοκιμή SHED»: δοκιμή οχήματος σε σφραγισμένο χώρο για τον καθορισμό της εξάτμισης, κατά την οποία διενεργείται ειδική δοκιμή για τις εκπομπές λόγω εξάτμισης, όπως ορίζεται στην κατ' εξουσιοδότηση·

72. «σύστημα αέριου καυσίμου»: σύστημα αποτελούμενο από αποθήκη αέριου καυσίμου, παροχή καυσίμου, μηχανικά μέρη μέτρησης και ελέγχου, προσαρμοσμένο στον κινητήρα για να μπορεί να λειτουργεί με LPG ή CNG ως κινητήρας μονού, διπλού ή πολλαπλών καυσίμων·

73. «ρύποι»: εκπομπές καυσαερίων μονοξειδίου του άνθρακα (CO), οξειδίων του αζώτου (NOx) εκφραζόμενων σε ισοδύναμο διοξειδίου του αζώτου (NO2), σωματιδιακής ύλης (PM) και υδρογονανθράκων (HC), με υπόθεση αναλογίας:

α) C1H1.85 για τη βενζίνη,

β) C1H1.86 για το ντίζελ·

74. «εκπομπές απόληξης εξαγωγής »: οι εκπομπές ρύπων από την απόληξη εξαγωγής του οχήματος·

75. « σωματιδιακή ύλη»: συστατικά των καυσαερίων που απομακρύνονται από το αραιωμένο καυσαέριο σε θερμοκρασία που δεν υπερβαίνει τους 325 K (52°C), μέσω των φίλτρων που περιγράφονται σε διαδικασία δοκιμής για τον έλεγχο των μέσων τιμών εκπομπών στην απόληξη εξαγωγής, στην κατ' εξουσιοδότηση πράξη·

76. «παγκόσμιος κύκλος δοκιμών για μοτοσικλέτες (WMTC)»: ο παγκοσμίως εναρμονισμένος κύκλος εργαστηριακών δοκιμών για τις εκπομπές όπως καθορίζεται στον γενικό τεχνικό κανονισμό της ΟΕΕ/ΟΗΕ, φάση 2·

77. «κατασκευαστής»: το πρόσωπο ή ο οργανισμός που είναι υπεύθυνος έναντι της εγκριτικής αρχής για όλα τα θέματα που αφορούν την έγκριση τύπου, τη διαδικασία αδειοδότησης, τη διασφάλιση της συμμόρφωσης της παραγωγής, και είναι επίσης υπεύθυνος για θέματα εποπτείας της αγοράς όσον αφορά τα οχήματα, τα συστήματα, τα μηχανικά μέρη και τις χωριστές τεχνικές μονάδες που παράγει, ανεξαρτήτως του εάν το πρόσωπο αυτό ή ο οργανισμός αυτός συμμετέχει απευθείας σε όλα τα στάδια της κατασκευής του οχήματος, συστήματος, μηχανικού μέρους ή της χωριστής τεχνικής μονάδας που αποτελεί αντικείμενο της διαδικασίας έγκρισης·

78. «αντιπρόσωπος του κατασκευαστή»: οποιοδήποτε φυσικό ή νομικό πρόσωπο εγκατεστημένο στην Ένωση, δεόντως εξουσιοδοτημένο από τον κατασκευαστή ώστε να εκπροσωπεί τον κατασκευαστή ενώπιον της εγκριτικής αρχής και να ενεργεί για λογαριασμό του, για τα ζητήματα που καλύπτει ο παρών κανονισμός·

79. «εισαγωγέας»: κάθε φυσικό ή νομικό πρόσωπο εγκατεστημένο εντός της Ένωσης το οποίο πωλεί, ταξινομεί ή είναι υπεύθυνο για τη θέση σε κυκλοφορία οχήματος, συστήματος, μηχανικού μέρους ή χωριστής τεχνικής μονάδας από τρίτη χώρα στην αγορά της Ένωσης·

80. «διανομέας»: κάθε φυσικό ή νομικό πρόσωπο εγκατεστημένο εντός της Ένωσης, άλλο εκτός από τον κατασκευαστή ή τον εισαγωγέα, το οποίο πωλεί, ταξινομεί ή είναι υπεύθυνο για τη θέση σε κυκλοφορία οχήματος, συστήματος, μηχανικού μέρους ή χωριστής τεχνικής μονάδας από τρίτη χώρα στην αγορά της Ένωσης·

81. «οικονομικός φορέας»: ο κατασκευαστής, ο αντιπρόσωπος του κατασκευαστή, ο εισαγωγέας ή ο διανομέας·

82. «εγκριτική αρχή»: η αρχή κράτους μέλους η οποία έχει θεσπιστεί ή οριστεί από το κράτος μέλος και έχει κοινοποιηθεί στην Επιτροπή από το κράτος μέλος, η οποία είναι αρμόδια για όλες τις πτυχές της έγκρισης τύπου ενός οχήματος, συστήματος, μηχανικού μέρους ή χωριστής τεχνικής μονάδας ή για την επιμέρους έγκριση ενός οχήματος, για τη διαδικασία αδειοδότησης, για την έκδοση και, εφόσον είναι σκόπιμο, την ανάκληση πιστοποιητικών έγκρισης, για τη λειτουργία ως σημείο επαφής με τις εγκριτικές αρχές των άλλων κρατών μελών, για να διορίζει τις τεχνικές υπηρεσίες και να διασφαλίζει ότι ο κατασκευαστής πληροί τις υποχρεώσεις του όσον αφορά τη συμμόρφωση της παραγωγής·

83. «αρχή εποπτείας της αγοράς»: η αρχή του κράτους μέλους που είναι υπεύθυνη για την εφαρμογή της εποπτείας της αγοράς στην επικράτειά του·

84. «εθνική αρχή»: η εγκριτική αρχή, η αρχή επιτήρησης της αγοράς ή κάθε άλλη αρχή κράτους μέλους η οποία συμμετέχει σε και είναι υπεύθυνη για την έγκριση τύπου, την ταξινόμηση, την επιτήρηση της αγοράς ή τον έλεγχο των εισαγωγών όσον αφορά τα οχήματα, τα συστήματα, τα μηχανικά μέρη ή τις χωριστές τεχνικές μονάδες που καλύπτει ο παρών κανονισμός·

85. «τεχνική υπηρεσία»: οργανισμός ή φορέας ο οποίος ορίζεται από την εγκριτική αρχή κράτους μέλους ως εργαστήριο δοκιμών για τη διεξαγωγή δοκιμών, ή ως φορέας αξιολόγησης της συμμόρφωσης για τη διεξαγωγή των αρχικών αξιολογήσεων και λοιπών δοκιμών ή επιθεωρήσεων εξ ονόματος της εγκριτικής αρχής·

86. «αυτόματοι έλεγχοι»: η εκτέλεση δοκιμών στις εγκαταστάσεις του κατασκευαστή, η καταχώριση των αποτελεσμάτων των δοκιμών και η υποβολή έκθεσης που περιλαμβάνει τα συμπεράσματα στην εγκριτική αρχή εκ μέρους του κατασκευαστή ο οποίος έχει οριστεί ως τεχνική υπηρεσία για την αξιολόγηση της συμμόρφωσης με ορισμένες απαιτήσεις·

87. «μέθοδοι εικονικών δοκιμών»: οι προσομοιώσεις σε ηλεκτρονικό υπολογιστή, συμπεριλαμβανομένων υπολογισμών, οι οποίες αποδεικνύουν ότι ένα όχημα, σύστημα, μηχανικό μέρος ή χωριστή τεχνική μονάδα πληρούν τις τεχνικές απαιτήσεις του παρόντος κανονισμού ή των κατ' εξουσιοδότηση πράξεων και των εκτελεστικών πράξεων του χωρίς να απαιτείται η χρήση πραγματικού οχήματος, συστήματος μηχανικού μέρους ή χωριστής τεχνικής μονάδας·

88. «διαγνωστικό σύστημα του οχήματος»: σύστημα παρακολούθησης ικανό να εντοπίζει το πιθανό σημείο δυσλειτουργίας ενός μηχανικού μέρους ή ενός συστήματος, με την καταχώριση διαγνωστικών κωδικών βλάβης και περιβαλλοντικών πληροφοριών στη μνήμα υπολογιστή, να υποβάλλει σχετική αναφορά κατόπιν αίτησης ενός γενικού εργαλείου ελέγχου και να προειδοποιεί τον οδηγό σχετικά με σοβαρό πρόβλημα λειτουργικής ασφάλειας και/ή περιβαλλοντικό πρόβλημα με την ενεργοποίηση φωτεινής ένδειξης δυσλειτουργίας στον πίνακα των οργάνων.

89. «πληροφορίες επισκευής και συντήρησης του οχήματος»: όλες οι πληροφορίες που απαιτούνται για τη διάγνωση, τη συντήρηση, την τεχνική επιθεώρηση, την περιοδική παρακολούθηση, την επισκευή, τον επαναπρογραμματισμό ή την επαναφορά του οχήματος στην αρχική κατάσταση και τις οποίες παρέχουν οι κατασκευαστές στους εξουσιοδοτημένους πωλητές και συνεργεία επισκευής, συμπεριλαμβανομένων όλων των επακόλουθων τροποποιήσεων και παραρτημάτων των πληροφοριών αυτών· Οι πληροφορίες αυτές περιλαμβάνουν όλες τις πληροφορίες που απαιτούνται για την τοποθέτηση συστημάτων, μηχανικών μερών ή χωριστών τεχνικών μονάδων στα οχήματα·

90. «ανεξάρτητος φορέας»: επιχειρήσεις άλλες εκτός από τους εξουσιοδοτημένους διανομείς και τους επισκευαστές οι οποίοι συμμετέχουν άμεσα και έμμεσα στην επισκευή και τη συντήρηση των μηχανοκίνητων οχημάτων·

91. «νέο όχημα»: κάθε όχημα που πληροί τους ακόλουθούς όρους:

α) δεν έχει ταξινομηθεί ποτέ κατά το παρελθόν, ή

β) είναι ταξινομημένο για λιγότερο από έξι μήνες τη στιγμή της υποβολής για επιμέρους έγκριση·

92. «όχημα τέλους σειράς»: όχημα το οποίο αποτελεί μέρος αποθέματος και το οποίο δεν μπορεί να πωληθεί, τα ταξινομηθεί ή να τεθεί σε κυκλοφορία επειδή άρχισαν να ισχύουν νέες τεχνικές απαιτήσεις για τις οποίες δεν έχει εγκριθεί·

93. «μηχανοκίνητο δίκυκλο»: κάθε μηχανοκίνητο δίκυκλο όχημα, συμπεριλαμβανομένων των μηχανοκίνητων δίκυκλων ποδηλάτων, των δίκυκλων μοτοποδηλάτων και των δίκυκλων μοτοσικλετών, το οποίο εκφράζεται με τη συντομογραφία «PTW»·

94. «μηχανοκίνητο τρίκυκλο»: μηχανοκίνητο τρίτροχο όχημα που πληροί τα κριτήρια κατάταξης που ισχύουν για τα οχήματα της κατηγορίας L5e·

95. «τετράκυκλο»: τετράτροχο όχημα που πληροί τα κριτήρια κατάταξης που ισχύουν για τα οχήματα της κατηγορίας L6e ή L7e·

96. «αυτοεξισορροπούμενη μηχανή»: όχημα που βασίζεται σε εγγενή ασταθή ισορροπία και χρειάζεται ένα βοηθητικό σύστημα ελέγχου για να διατηρεί την ισορροπία του, και το όποιο περιλαμβάνει μηχανοκίνητα μονόκυκλα οχήματα ή μηχανοκίνητα δίκυκλα οχήματα διπλής τροχιάς·

97. «τετράτροχη μοτοσικλέτα (quad): τετράτροχο όχημα το οποίο έχει σχεδιαστεί για να οδηγείται σε ασφαλτοστρωμένους, δημόσιους δρόμους, και το οποίο πληροί τα κριτήρια των ελαφρών τετράτροχων μοτοσικλετών της κατηγορίας L6Ae ή των βαριών τετράτροχων μοτοσικλετών της κατηγορίας L7Ae·

98. «ρυμουλκούμενο»: μη αυτοπροωθούμενο όχημα που είναι σχεδιασμένο και κατασκευασμένο για να έλκεται από όχημα της κατηγορίας L·

99. «δίδυμοι τροχοί»: δύο τροχοί συναρμολογημένοι επί του ιδίου άξονα, οι οποίοι θεωρούνται ως ένας τροχός, των οποίων η απόσταση μεταξύ των κέντρων των επιφανειών επαφής τους με το έδαφος είναι ίση με ή μικρότερη των 460 mm·

100. «ταξινόμηση»: διοικητική άδεια οδικής κυκλοφορίας οχήματος, που περιλαμβάνει τα στοιχεία αναγνώρισής του και τη χορήγηση αύξοντος αριθμού, ο οποίος καλείται αριθμός κυκλοφορίας, είτε μόνιμα είτε προσωρινά είτε για σύντομο χρονικό διάστημα·

101. «θέση σε κυκλοφορία»: η πρώτη χρήση ενός οχήματος, συστήματος, μηχανικού μέρους ή χωριστής τεχνικής μονάδας που καλύπτεται από τον παρόντα κανονισμό, για τον σκοπό για τον οποίο προορίζεται, εντός της Ένωσης·

102. «πώληση»: πώληση από τον κατασκευαστή του οχήματος στον πωλητή λιανικής ή πώληση στον τελικό χρήστη·

103. «διαθεσιμότητα στην αγορά»: κάθε παροχή ενός οχήματος, συστήματος, μηχανικού μέρους ή χωριστής τεχνικής μονάδας για διανομή ή χρήση στην αγορά της Ένωσης, στο πλαίσιο εμπορικής δραστηριότητας είτε έναντι αντιτίμου είτε δωρεάν·

104. «διάθεση στην αγορά»: διάθεση για πρώτη φορά ενός οχήματος, συστήματος, μηχανικού μέρους ή χωριστής τεχνικής μονάδας για πρώτη φορά στην Ένωση·

105. «τύπος οχήματος»: ομάδα οχημάτων, συμπεριλαμβανομένων των παραλλαγών και των εκδόσεων μιας συγκεκριμένης κατηγορίας που δεν διαφέρουν τουλάχιστον ως προς τα εξής ουσιώδη στοιχεία:

α) κατηγορία ή υποκατηγορία

β) κατασκευαστής·

γ) σασί, πλαίσιο, βοηθητικό σκελετό, δάπεδο ή δομή, στο οποίο προσαρτώνται τα κύρια κατασκευαστικά στοιχεία·

δ) λειτουργικές αρχές της πρόωσής τους·

ε) ονομασία τύπου που δίνεται από τον κατασκευαστή·

106. «παραλλαγή»: όχημα του ιδίου τύπου εφόσον:

α) τα βασικά χαρακτηριστικά μορφής αμαξώματος είναι τα ίδια·

β) τα οχήματα έχουν την ίδια πρόωση και διάταξη πρόωσης·

γ) εάν ένας κινητήρας καύσης αποτελεί μέρος της πρόωσης, έχουν τον ίδιο κύκλο λειτουργίας του κινητήρα·

δ) έχουν τον ίδιο αριθμό και διάταξη κυλίνδρων·

ε) έχουν τον ίδιο τύπο κιβωτίου ταχυτήτων·

στ) η διαφορά της ανώτατης και της κατώτατης τιμής της μάζας των έτοιμων προς κυκλοφορία οχημάτων δεν υπερβαίνει το 20 % της κατώτατης τιμής·

ζ) η διαφορά της ανώτατης επιτρεπόμενης μάζας μεταξύ της κατώτατης τιμής και της ανώτατης τιμής δεν υπερβαίνει το 20 % της κατώτατης τιμής·

η) η διαφορά κυβισμού του κινητήρα (σε περίπτωση μονάδας καύσης) μεταξύ της κατώτατης τιμής και της ανώτατης τιμής δεν υπερβαίνει το 30 % της κατώτατης τιμής·

θ) η διαφορά της ανώτατης και της κατώτατης τιμής της ισχύος του κινητήρα δεν υπερβαίνει το 30 % της κατώτατης τιμής. «έκδοση»:

107. Το όχημα το οποίο αποτελείται από έναν συνδυασμό στοιχείων που εμφανίζονται στο δελτίο πληροφοριών που αναφέρεται στο άρθρο 27 παράγραφος 10.

Άρθρο 4 Κατηγορίες οχημάτων

108. Τα οχήματα της κατηγορίας L περιλαμβάνουν τα μηχανοκίνητα δίκυκλα, τρίκυκλα και τετράκυκλα οχήματα όπως κατατάσσονται σε κατηγορίες στις ακόλουθες παραγράφους και στο παράρτημα Ι, συμπεριλαμβανομένων των μηχανοκίνητων, των δίκυκλων και τρίκυκλων μοτοποδηλάτων, των δίκυκλων και τρίκυκλων μοτοσικλετών, των μοτοσικλετών με καλάθι, των ελαφριών και βαριών τετράτροχων μοτοσικλετών (quad) και των ελαφριών και βαριών μίνι αυτοκινήτων.

109. Για τους σκοπούς του παρόντος κανονισμού, ισχύουν οι ακόλουθες κατηγορίες και υποκατηγορίες οχημάτων, όπως καθορίζονται στο παράρτημα Ι:

α) όχημα της κατηγορίας L1e (ελαφρύ μηχανοκίνητο δίκυκλο όχημα), το οποίο χωρίζεται σε δύο κατηγορίες:

θ) οχήματα L1Ae (μηχανοκίνητα ποδήλατα)·

(ii) οχήματα L1Be (δίκυκλα μοτοποδήλατα).

β) οχήματα της κατηγορίας L2e (τρίκυκλα μοτοποδήλατα).

γ) όχημα της κατηγορίας L3e (δίκυκλη μοτοσικλέτα), το οποίο χωρίζεται σε υποκατηγορίες με βάση:

θ) την επίδοση της μοτοσικλέτας[53], στις εξής υποκατηγορίες:

– οχήματα Α1 (μοτοσικλέτες χαμηλής επίδοσης)·

– οχήματα Α2 (μοτοσικλέτες μεσαίας επίδοσης)·

– οχήματα Α3 (μοτοσικλέτες υψηλής επίδοσης)·

(ii) μέγιστη σχεδιαστική ταχύτητα οχήματος:

- μικρότερη από ή ίση με 130 km/h·

- μεγαλύτερη από 130 km/h.

δ) όχημα της κατηγορίας L4e (δίκυκλη μοτοσικλέτα με καλάθι (side-car) ).

ε) οχήματα της κατηγορίας L5e (μηχανοκίνητα τρίκυκλα), τα οποία υποδιαιρούνται στις εξής υποκατηγορίες:

θ) οχήματα της υποκατηγορίας L5Ae (τρίκυκλα)·

(ii) οχήματα της κατηγορίας L5Βe (εμπορικά τρίκυκλα), τα οποία υποδιαιρούνται περαιτέρω στις εξής υποκατηγορίες:

– οχήματα L5Be – U : τρίκυκλα επαγγελματικής χρήσης που προορίζονται αποκλειστικά για τη μεταφορά εμπορευμάτων·

– οχήματα L5Be – Ρ: οχήματα που έχουν σχεδιαστεί και χρησιμοποιούνται κυρίως για τη μεταφορά επιβατών.

στ) οχήματα της κατηγορίας L6e (ελαφρό τετράκυκλα), τα οποία υποδιαιρούνται στις εξής υποκατηγορίες:

θ) οχήματα L6Ae (ελαφριά τετράτροχη μηχανών (quad))·

(ii) οχήματα L6Be (ελαφριά μίνι αυτοκίνητα), τα οποία υποδιαιρούνται περαιτέρω στις εξής υποκατηγορίες:

– οχήματα L6Be – U : οχήματα επαγγελματικής χρήσης που προορίζονται αποκλειστικά για τη μεταφορά εμπορευμάτων·

– οχήματα L6Be – Ρ : οχήματα που έχουν σχεδιαστεί και χρησιμοποιούνται κυρίως για τη μεταφορά επιβατών.

ζ) οχήματα της κατηγορίας L7e (βαριά τετράκυκλα), τα οποία υποδιαιρούνται στις εξής υποκατηγορίες:

θ) οχήματα της υποκατηγορίας L7Ae (βαριά τετράτροχη μηχανών (quad))·

(ii) οχήματα της υποκατηγορίας L7Βe (βαριά μίνι αυτοκίνητα), τα οποία υποδιαιρούνται στις εξής υποκατηγορίες:

– όχημα L7Be – U : οχήματα επαγγελματικής χρήσης που προορίζονται αποκλειστικά για τη μεταφορά εμπορευμάτων·

– οχήματα L7Be – Ρ : οχήματα που έχουν σχεδιαστεί και χρησιμοποιούνται κυρίως για τη μεταφορά επιβατών.

110. Τα οχήματα της κατηγορίας L που απαριθμούνται στην παράγραφο 2 χωρίζονται περαιτέρω στις ακόλουθες υποκατηγορίες, ανάλογα με την πρόωση του οχήματος:

α) προωθούμενα με κινητήρα εσωτερικής καύσης:

- ανάφλεξη με συμπίεση (CI)·

- επιβαλλόμενη ανάφλεξη (PI)·

β) προωθούμενα με κινητήρα εξωτερικής καύσης, στρόβιλο ή κινητήρα με περιστρεφόμενο έμβολο, όταν, για τη συμμόρφωση με τις περιβαλλοντικές απαιτήσεις και τις απαιτήσεις λειτουργικής ασφάλειας, τα οχήματα που διαθέτουν τέτοια πρόωση θεωρούνται τα ίδια με αυτά που προωθούνται με κινητήρα εσωτερικής καύσης επιβαλλόμενης ανάφλεξης PI·

γ) προωθούμενα με κινητήρα που λειτουργεί με προσυμπιεσμένο αέρα, τα οποία δεν εκπέμπουν υψηλότερα επίπεδα ρύπων και/ή αδρανών αεριών από τα επίπεδα που περιέχονται στον αέρα περιβάλλοντος, όταν, όσον αφορά τις απαιτήσεις λειτουργικής ασφάλειας, την αποθήκευση και τον εφοδιασμό καυσίμων, τα εν λόγω οχήματα θεωρούνται οχήματα που λειτουργούν με αέρια καύσιμα·

δ) προωθούμενα με ηλεκτρικό κινητήρα·

ε) υβριδικά οχήματα που συνδυάζουν οποιαδήποτε από τις μορφές πρόωσης που περιγράφεται στα προηγούμενα εδάφια α), γ), γ) ή δ) ή κάθε πολλαπλός συνδυασμός αυτών των σχηματισμών πρόωσης, συμπεριλαμβανομένων των κινητήρων πολλαπλής καύσης και/ή των ηλεκτρικών κινητήρων.

111. Όσον αφορά την κατάταξη των οχημάτων της κατηγορίας L στην παράγραφο 2: ένα όχημα το όποιο δεν εμπίπτει σε μια ορισμένη κατηγορία επειδή παρουσιάζει τουλάχιστον ένα επιπλέον κριτήριο από αυτά που καθορίζονται για την εν λόγω κατηγορία εμπίπτει στην επόμενη κατηγορία της οποίας τα κριτήρια πληροί. Αυτό ισχύει για τις ακόλουθες ομάδες κατηγοριών και υποκατηγοριών:

α) κατηγορία L1e με τις υποκατηγορίες της L1Ae και L1Be και κατηγορία L3e με τις υποκατηγορίες της L3e - A1, L3e - A2 και L3e - A3·

β) κατηγορία L2e και κατηγορία L5e με τις υποκατηγορίες L5Ae και L5Be·

γ) κατηγορία L6e με τις υποκατηγορίες L6Ae και L6Be και κατηγορία L7e με τις υποκατηγορίες L7Ae και L7Be·

δ) κάθε άλλη λογική αλληλουχία κατηγοριών και/ή υποκατηγοριών που προτείνει ο κατασκευαστής και εγκρίνει η αρχή έγκρισης τύπου.

ΚΕΦΑΛΑΙΟ ΙΙΓΕΝΙΚΕΣ ΥΠΟΧΡΕΩΣΕΙΣ

Άρθρο 5Γενικές υποχρεώσεις των κρατών μελών και των εθνικών αρχών

112. Τα κράτη μέλη συγκροτούν και διορίζουν τις αρχές έγκρισης τύπου που είναι αρμόδιες για θέματα έγκρισης και τις αρχές εποπτείας της αγοράς που είναι αρμόδιες για την εποπτεία της αγοράς σύμφωνα με τον παρόντα κανονισμό. Τα κράτη μέλη γνωστοποιούν στην Επιτροπή τη συγκρότηση και το διορισμό των εν λόγω αρχών σύμφωνα με το άρθρο 68.

Η πράξη γνωστοποίησης των αρχών έγκρισης τύπου και εποπτείας της αγοράς περιλαμβάνει την επωνυμία τους, τη διεύθυνση, συμπεριλαμβανομένης της ηλεκτρονικής διεύθυνσης, και τον τομέα αρμοδιότητάς τους.

113. Οι εθνικές αρχές επιτρέπουν την πώληση, την ταξινόμηση και τη θέση σε κυκλοφορία μόνον των οχημάτων, μηχανικών μερών ή χωριστών τεχνικών μονάδων που πληρούν τις απαιτήσεις του παρόντος κανονισμού.

114. Οι εθνικές αρχές δεν απαγορεύουν, δεν περιορίζουν ούτε εμποδίζουν την ταξινόμηση οχημάτων, μηχανικών μερών ή χωριστών τεχνικών μονάδων ούτε τη διάθεση τους στην αγορά ή τη θέση τους κυκλοφορία, για λόγους που σχετίζονται με πτυχές της κατασκευής και της λειτουργίας τους οι οποίες καλύπτονται από τον παρόντα κανονισμό, εφόσον αυτά πληρούν της απαιτήσεις που προβλέπονται σε αυτόν.

115. Τα κράτη μέλη διοργανώνουν και διενεργούν εποπτεία της αγοράς και ελέγχους των οχημάτων, των συστημάτων, των μηχανικών μερών ή των χωριστών τεχνικών μονάδων που εισάγονται στην αγορά της Ένωσης σύμφωνα με το κεφάλαιο ΙΙΙ του κανονισμού (ΕΚ) αριθ. 765/2008.

Άρθρο 6 Γενικές υποχρεώσεις των εγκριτικών αρχών

116. Οι εγκριτικές αρχές μεριμνούν ώστε οι κατασκευαστές που ζητούν έγκριση τύπου να συμμορφώνονται προς τις υποχρεώσεις τους δυνάμει του παρόντος κανονισμού

117. Οι εγκριτικές αρχές εγκρίνουν μόνον τα οχήματα, συστήματα, μηχανικά μέρη ή χωριστές τεχνικές μονάδες που πληρούν τις απαιτήσεις του παρόντος κανονισμού.

Άρθρο 7 Γενικές υποχρεώσεις των κατασκευαστών

118. Οι κατασκευαστές διασφαλίζουν ότι, όταν τα οχήματα, τα συστήματα, τα μηχανικά μέρη ή οι χωριστές τεχνικές μονάδες τους, που έχουν σχεδιάσει ή κατασκευάσει, πωλούνται, ταξινομούνται ή τίθενται σε κυκλοφορία, εγκρίνονται σύμφωνα με τις απαιτήσεις που καθορίζονται στον παρόντα κανονισμό και στην κατ' εξουσιοδότηση και στις εκτελεστικές πράξεις που εγκρίνονται βάσει του παρόντος κανονισμού. Στην περίπτωση έγκρισης τύπου σε πολλαπλά στάδια, κάθε κατασκευαστής είναι υπεύθυνος για την έγκριση και τη συμμόρφωση της παραγωγής των συστημάτων, μηχανικών μερών ή χωριστών τεχνικών μονάδων που προστίθενται στο στάδιο ολοκλήρωσης του οχήματος το οποίο διεκπεραιώνει ο κατασκευαστής. Ο κατασκευαστής που τροποποιεί μηχανικά μέρη ή συστήματα τα οποία έχουν ήδη εγκριθεί σε προηγούμενα στάδια, είναι υπεύθυνος για την έγκριση και τη συμμόρφωση της παραγωγής των εν λόγω μηχανικών μερών και συστημάτων.

119. Οι κατασκευαστές που τροποποιούν το ημιτελές όχημα έτσι ώστε να πληροί τα κριτήρια για κατάταξη σε διαφορετική κατηγορία οχήματος, με συνέπεια να αλλάξουν οι νομικές απαιτήσεις που έχουν ήδη αξιολογηθεί σε προηγούμενο στάδιο έγκρισης είναι επίσης υπεύθυνοι για τη συμμόρφωση με τις εν λόγω απαιτήσεις.

120. Για την έγκριση των οχημάτων, των συστημάτων, των μηχανικών μερών ή των χωριστών τεχνικών μονάδων που καλύπτονται από τον παρόντα κανονισμό, οι κατασκευαστές που είναι εγκατεστημένοι εκτός της Ένωσης διορίζουν έναν μόνον αντιπρόσωπο εγκατεστημένο εντός της Ένωσης για να τους αντιπροσωπεύει ενώπιον της εγκριτικής αρχής.

121. Διορίζουν, επιπλέον, ένα αντιπρόσωπο για τους σκοπούς εποπτείας της αγοράς, ο οποίος μπορεί να είναι ο μοναδικός αντιπρόσωπος που αναφέρεται στην δεύτερη παράγραφο ή ένας επιπλέον αντιπρόσωπος.

122. Οι κατασκευαστές είναι υπεύθυνοι έναντι της εγκριτικής αρχής για όλες τις πτυχές της διαδικασίας έγκρισης και για την εξασφάλιση της συμμόρφωσης της παραγωγής, είτε εμπλέκονται απευθείας σε όλα τα στάδια κατασκευής ενός οχήματος, συστήματος, μηχανικού μέρους ή χωριστής τεχνικής μονάδας είτε όχι.

123. Οι κατασκευαστές διασφαλίζουν ότι εφαρμόζονται οι διαδικασίες που εξασφαλίζουν ότι τη συμμόρφωση των σειρών παραγωγής. Λαμβάνονται δεόντως υπόψη τυχόν αλλαγές στον σχεδιασμό ενός οχήματος, συστήματος, μηχανικού μέρους ή χωριστής τεχνικής μονάδας ή στα χαρακτηριστικά και αλλαγές στις απαιτήσεις με τις οποίες δηλώνεται ότι συμμορφώνεται ένα όχημα, σύστημα, μηχανικό μέρος ή χωριστή τεχνική μονάδα.

124. Εκτός από τις υποχρεωτικές επιγραφές και τα σήματα έγκρισης τύπου που τοποθετούν στα οχήματα, στα συστήματα, τα μηχανικά μέρη ή στις χωριστές τεχνικές μονάδες τους σύμφωνα με το άρθρο 37, οι κατασκευαστές δηλώνουν την επωνυμία τους, την καταχωρισμένη εμπορική επωνυμία ή το καταχωρισμένο εμπορικό σήμα και τη διεύθυνση επικοινωνίας στα οχήματα, στα συστήματα, τα μηχανικά μέρη ή στις χωριστές τεχνικές μονάδες τους, ή, όταν αυτό δεν είναι δυνατόν για συστήματα, μηχανικά μέρη ή τεχνικές μονάδες, στη συσκευασία ή στο έγγραφο που συνοδεύει το σύστημα, το μηχανικό μέρος ή τη χωριστή τεχνική μονάδα. Η διεύθυνση πρέπει να δηλώνει ένα μοναδικό σημείο επικοινωνίας με τον κατασκευαστή.

125. Οι κατασκευαστές διασφαλίζουν ότι, στο διάστημα για το οποίο ευθύνονται για ένα όχημα, σύστημα, μηχανικό μέρος ή χωριστή τεχνική μονάδα, οι συνθήκες αποθήκευσης και μεταφοράς δεν διακυβεύουν τη συμμόρφωσή του με τις απαιτήσεις που ορίζονται στον παρόντα κανονισμό.

Άρθρο 8 Υποχρεώσεις των κατασκευαστών όσον αφορά τη συμμόρφωση των οχημάτων, των συστημάτων, των μηχανικών μερών και των χωριστών τεχνικών μονάδων.

126. Οι κατασκευαστές που θεωρούν ή έχουν λόγο να πιστεύουν ότι ένα όχημα, σύστημα, μηχανικό μέρος ή μια χωριστή τεχνική μονάδα που έχουν πωλήσει, ταξινομήσει ή έχουν θέσει σε κυκλοφορία δεν συμμορφώνεται με τον παρόντα κανονισμό ή την κατ' εξουσιοδότηση και την εκτελεστική πράξη που έχουν εγκριθεί βάσει του παρόντος κανονισμού λαμβάνουν αμέσως τα διορθωτικά μέτρα που απαιτούνται για τη συμμόρφωση, την απόσυρση ή την ανάκληση του οχήματος, του συστήματος, του μηχανικού μέρους, ή της χωριστής τεχνικής μονάδας, ανάλογα με την περίπτωση.

127. Όταν το όχημα, το σύστημα, το μηχανικό μέρος ή η χωριστή τεχνική μονάδα παρουσιάζει κίνδυνο, οι κατασκευαστές ενημερώνουν αμέσως σχετικά τις αρχές εποπτείας της αγοράς και τις εγκριτικές των κρατών μελών στα οποία το όχημα, το σύστημα, το μηχανικό μέρος ή η χωριστή τεχνική μονάδα έχει πωληθεί, ταξινομηθεί ή τεθεί σε κυκλοφορία, δίνοντας λεπτομέρειες, ιδίως σχετικά με τη μη συμμόρφωση και τα διορθωτικά μέτρα που έχουν ενδεχομένως ληφθεί.

128. Οι κατασκευαστές τηρούν ένα φάκελο πληροφοριών, όπως ορίζεται στο άρθρο 25, και τα πιστοποιητικά συμμόρφωσης που αναφέρονται στο άρθρο 36 στη διάθεση των εγκριτικών αρχών για περίοδο τουλάχιστον 10 ετών.

129. Οι κατασκευαστές παρέχουν στην αρμόδια εθνική αρχή, κατόπιν τεκμηριωμένης αίτησης της τελευταίας, όλες τις πληροφορίες και όλα τα έγγραφα που απαιτούνται για να καταδειχθεί η συμμόρφωση του οχήματος, του συστήματος, του μηχανικού μέρους ή της χωριστής τεχνικής μονάδας, σε μία από τις επίσημες γλώσσες του κράτους μέλους της αρχής. Οι κατασκευαστές συνεργάζονται με την εθνική αρχή, κατόπιν αιτήματος της τελευταίας, λαμβάνουν δράση για την εξάλειψη των κινδύνων που ενέχουν τα οχήματα, τα συστήματα, τα μηχανικά μέρη ή οι χωριστές τεχνικές μονάδες που πωλούν, ταξινομούν ή θέτουν σε κυκλοφορία.

Άρθρο 9 Υποχρεώσεις του αντιπροσώπου του κατασκευαστή όσον αφορά την εποπτεία της αγοράς

Ο αντιπρόσωπος του κατασκευαστή για την εποπτεία της αγοράς εκτελεί τα καθήκοντα που προσδιορίζονται στην εντολή που λαμβάνει από τον κατασκευαστή. Η εν λόγω εντολή επιτρέπει στον αντιπρόσωπο να προβαίνει τουλάχιστον στις ακόλουθες ενέργειες:

(1) να τηρεί ένα φάκελο πληροφοριών, όπως ορίζεται στο άρθρο 25, και τα πιστοποιητικά συμμόρφωσης που αναφέρονται στο άρθρο 36 στη διάθεση των εγκριτικών αρχών για περίοδο τουλάχιστον 10 ετών·

(2) να παρέχει στην εγκριτική αρχή, κατόπιν τεκμηριωμένου αιτήματος της τελευταίας, όλες τις πληροφορίες και όλα τα έγγραφα που απαιτούνται για να αποδειχθεί η συμμόρφωση ενός οχήματος, συστήματος, μηχανικού μέρους ή χωριστής τεχνικής μονάδας·

(3) Γενικές υποχρεώσεις των εισαγωγέων

Άρθρο 10 Γενικές υποχρεώσεις των εισαγωγέων

130. Οι εισαγωγείς πωλούν ή ταξινομούν μόνον συμμορφούμενα οχήματα, συστήματα, μηχανικά μέρη ή χωριστές τεχνικές μονάδες στην αγορά της Ένωσης.

131. Πριν από την πώληση, την ταξινόμηση ή τη θέση σε κυκλοφορία ενός οχήματος, συστήματος, μηχανικού μέρους ή χωριστής τεχνικής μονάδας, οι εισαγωγείς διασφαλίζουν ότι το όχημα, το σύστημα, το μηχανικό μέρος ή η χωριστή τεχνική μονάδα έχει λάβει έγκριση τύπου ΕΕ. Οι εισαγωγείς διασφαλίζουν ότι ο φάκελος πληροφοριών συμμορφώνεται με τις απαιτήσεις του άρθρου 27 παράγραφος 10, ότι το όχημα, το σύστημα, το μηχανικό μέρος ή η χωριστή τεχνική μονάδα φέρει το απαιτούμενο σήμα έγκρισης τύπου, συνοδεύεται από τα απαιτούμενα έγγραφα, ότι συμμορφώνεται με το άρθρο 7 παράγραφος 7 και ότι ο κατασκευαστής συμμορφώνεται με τις απαιτήσεις ου άρθρου 7 παράγραφος 6.

132. Όταν οι εισαγωγείς θεωρούν ή έχουν λόγο να πιστεύουν ότι ένα όχημα, σύστημα, μηχανικό μέρος ή χωριστή τεχνική μονάδα δεν συμμορφώνεται με τις απαιτήσεις του παρόντος κανονισμού, ιδιαίτερα ότι δεν ανταποκρίνεται στην έγκριση τύπου του, δεν προβαίνουν στην πώληση ή την ταξινόμηση του οχήματος, του συστήματος, του μηχανικού μέρους ή της χωριστής τεχνικής μονάδας έως ότου επιτευχθεί συμμόρφωση. Επιπλέον, όταν θεωρούν ή έχουν λόγους να πιστεύουν ότι το όχημα, το σύστημα, το μηχανικό μέρος ή η χωριστή τεχνική μονάδα παρουσιάζουν κίνδυνο, ενημερώνουν σχετικά τον κατασκευαστή και τις αρχές εποπτείας της αγοράς και τις εγκριτικές αρχές.

133. Οι εισαγωγείς δηλώνουν την επωνυμία τους, την καταχωρισμένη εμπορική επωνυμία ή το καταχωρισμένο εμπορικό σήμα και τη διεύθυνση επικοινωνίας στο όχημα, το σύστημα, το μηχανικό μέρος ή τη χωριστή τεχνική μονάδα τους, ή, όταν αυτό δεν είναι δυνατόν για συστήματα, μηχανικά μέρη ή τεχνικές μονάδες, στη συσκευασία ή στο έγγραφο που συνοδεύει το σύστημα, το μηχανικό μέρος ή τη χωριστή τεχνική μονάδα.

134. Οι εισαγωγείς διασφαλίζουν ότι το όχημα, το σύστημα, το μηχανικό μέρος ή η χωριστή τεχνική μονάδα συνοδεύεται από τις απαιτούμενες οδηγίες και πληροφορίες, όπως προβλέπει το άρθρο 59, στις επίσημες γλώσσες του οικείου κράτους μέλους.

135. Οι εισαγωγείς διασφαλίζουν ότι, για το διάστημα κατά το οποίο ένα όχημα, σύστημα, μηχανικό μέρος ή χωριστή τεχνική μονάδα εμπίπτει στην αρμοδιότητα τους, οι συνθήκες αποθήκευσης και μεταφοράς δεν διακυβεύουν τη συμμόρφωσή του με τις απαιτήσεις που ορίζονται στον παρόντα κανονισμό.

136. Όταν κρίνεται σκόπιμο όσον αφορά τους κινδύνους που ενέχει το όχημα, το σύστημα, το μηχανικό μέρος ή η χωριστή τεχνική μονάδα, οι εισαγωγείς, για την προστασία της υγείας και της ασφάλειας των καταναλωτών, διερευνούν και, εάν απαιτείται, τηρούν αρχείο καταγγελιών και ανακαλούν τα μη συμμορφούμενα οχήματα, συστήματα, μηχανικά μέρη ή τις χωριστές τεχνικές μονάδες και τηρούν ενήμερούς τους διανομείς σχετικά με την παρακολούθηση αυτή.

Άρθρο 11 Υποχρεώσεις των εισαγωγέων όσον αφορά τη συμμόρφωση οχημάτων συστημάτων, μηχανικών μερών ή χωριστών τεχνικών μονάδων

137. Οι εισαγωγείς που θεωρούν ή έχουν λόγο να πιστεύουν ότι ένα όχημα, σύστημα, μηχανικό μέρος ή μια χωριστή τεχνική μονάδα που έχουν πωλήσει, ταξινομήσει ή έχουν θέσει σε κυκλοφορία δεν συμμορφώνεται με τον παρόντα κανονισμό λαμβάνουν αμέσως τα διορθωτικά μέτρα που απαιτούνται για τη συμμόρφωση, την απόσυρση ή την ανάκληση του οχήματος, του συστήματος, του μηχανικού μέρους, ή της χωριστής τεχνικής μονάδας, ανάλογα με την περίπτωση.

138. Όταν το όχημα, το σύστημα, το μηχανικό μέρος ή η χωριστή τεχνική μονάδα εγκυμονεί κίνδυνο, οι εισαγωγείς ενημερώνουν αμέσως σχετικά τις αρχές εποπτείας και τις εγκριτικές αρχές των κρατών μελών στα οποία έχουν διαθέσει το όχημα, το σύστημα, το μηχανικό μέρος ή η χωριστή τεχνική μονάδα, δίνοντας λεπτομέρειες, ιδίως σχετικά με τη μη συμμόρφωση και τα διορθωτικά μέτρα που έχουν ενδεχομένως ληφθεί.

139. Οι εισαγωγείς τηρούν, για περίοδο τουλάχιστον 10 ετών, ένα αντίγραφο του πιστοποιητικού συμμόρφωσης στη διάθεση των αρχών εποπτείας της αγοράς και των εγκριτικών αρχών και διασφαλίζουν ότι το πακέτο πληροφοριών που αναφέρεται στο άρθρο 27 παράγραφος 10 διατίθεται στις εν λόγω αρχές, εφόσον το ζητήσουν.

140. Οι εισαγωγείς παρέχουν στην εθνική αρχή, κατόπιν τεκμηριωμένης αίτησης της τελευταίας, όλες τις πληροφορίες και όλα τα έγγραφα που απαιτούνται για να καταδειχθεί η συμμόρφωση του οχήματος, του συστήματος, του μηχανικού μέρους ή της χωριστής τεχνικής μονάδας, σε μία από τις επίσημες γλώσσες του κράτους μέλους της αρχής. Οι εισαγωγείς συνεργάζονται με την εν λόγω αρχή, κατόπιν αιτήματος της τελευταίας, για κάθε μέτρο που λαμβάνεται για την εξάλειψη των κινδύνων που ενέχει το όχημα, το σύστημα, το μηχανικό μέρος ή η χωριστή τεχνική μονάδα που έχουν πωλήσει, ταξινομήσει, ή είναι αρμόδιοι για τη θέση σε κυκλοφορία του.

Άρθρο 12 Γενικές υποχρεώσεις των διανομέων

141. Οι διανομείς ενεργούν με την προσήκουσα επιμέλεια σχετικά με τις απαιτήσεις που ισχύουν στην περίπτωση πώλησης, ταξινόμησης ή θέσης σε ισχύ ενός οχήματος, συστήματος, μηχανικού μέρους ή χωριστής τεχνικής μονάδας.

142. Πριν από την πώληση, την ταξινόμηση ή τη θέση σε κυκλοφορία ενός οχήματος, συστήματος, μηχανικού μέρους ή χωριστής τεχνικής μονάδας, οι διανομείς εξακριβώνουν ότι το όχημα, το σύστημα το μηχανικό μέρος ή η χωριστή τεχνική μονάδα φέρει την απαιτούμενη υποχρεωτική πινακίδα ή το σήμα έγκρισης τύπου, ότι συνοδεύεται από τα απαιτούμενα έγγραφα και από τις οδηγίες χρήσεις και τις πληροφορίες ασφάλειας στις επίσημες γλώσσες του κράτους μέλους στο οποίο το όχημα, το σύστημα, το μηχανικό μέρος ή η χωριστή τεχνική μονάδα πρόκειται να πωληθεί, να ταξινομηθεί ή να τεθεί σε κυκλοφορία και ότι ο κατασκευαστής και ο εισαγωγέας έχουν συμμορφωθεί με τις απαιτήσεις που καθορίζονται στο άρθρο 7 παράγραφοι 6 και 7 και στο άρθρο 10 παράγραφος 4.

143. Οι διανομείς διασφαλίζουν ότι, στο διάστημα για το οποίο ευθύνονται για ένα όχημα, σύστημα, μηχανικό μέρος ή χωριστή τεχνική μονάδα, οι συνθήκες αποθήκευσης και μεταφοράς δεν διακυβεύουν τη συμμόρφωσή του με τις απαιτήσεις που ορίζονται στον παρόντα κανονισμό.

Άρθρο 13 Υποχρεώσεις των διανομέων όσον αφορά τη συμμόρφωση οχημάτων συστημάτων, μηχανικών μερών ή χωριστών τεχνικών μονάδων

144. Όταν οι διανομείς θεωρούν ή έχουν λόγο να πιστεύουν ότι ένα όχημα, σύστημα, μηχανικό μέρος ή χωριστή τεχνική μονάδα δεν συμμορφώνεται με τις απαιτήσεις του παρόντος κανονισμού, δεν προβαίνει στην πώληση ή την ταξινόμηση του οχήματος, του συστήματος, του μηχανικού μέρους ή της χωριστής τεχνικής μονάδας ή εμποδίζει τη θέση του σε κυκλοφορία έως ότου επιτευχθεί συμμόρφωση.

145. Οι διανομείς που θεωρούν ή έχουν λόγο να πιστεύουν ότι ένα όχημα, σύστημα, μηχανικό μέρος ή μια χωριστή τεχνική μονάδα που έχουν πωλήσει, ταξινομήσει ή έχουν θέσει σε κυκλοφορία δεν συμμορφώνεται με τον παρόντα κανονισμό λαμβάνουν αμέσως τα διορθωτικά μέτρα που απαιτούνται για τη συμμόρφωση, την απόσυρση ή την ανάκληση του οχήματος, του συστήματος, του μηχανικού μέρους, ή της χωριστής τεχνικής μονάδας, ανάλογα με την περίπτωση.

146. Όταν το όχημα, το σύστημα, το μηχανικό μέρος ή η χωριστή τεχνική μονάδα παρουσιάζει κίνδυνο, οι διανομείς ενημερώνουν αμέσως σχετικά τις αρχές εποπτείας της αγοράς των κρατών μελών στα οποία έχουν πωλήσει, ταξινομήσει το όχημα, το σύστημα, το μηχανικό μέρος ή τη χωριστή τεχνική μονάδα ή είναι οι διανομείς υπεύθυνοι για τη θέση τους σε κυκλοφορία καθώς και τον κατασκευαστή και τον εισαγωγέα, δίνοντας λεπτομέρειες, ιδίως σχετικά με τη μη συμμόρφωση και τα διορθωτικά μέτρα που έχουν ενδεχομένως ληφθεί.

147. Οι διανομείς παρέχουν στην εθνική αρχή, κατόπιν τεκμηριωμένου αιτήματος της τελευταίας, όλες τις πληροφορίες και όλα τα έγγραφα που απαιτούνται για να καταδειχθεί η συμμόρφωση ενός οχήματος, συστήματος, μηχανικού μέρους ή χωριστής τεχνικής μονάδας· Οι διανομείς συνεργάζονται με την εθνική αρχή, κατόπιν αιτήματος της τελευταίας, λαμβάνουν δράση για την εξάλειψη των κινδύνων που ενέχουν τα οχήματα, τα συστήματα, τα μηχανικά μέρη ή οι χωριστές τεχνικές μονάδες τα οποία έχουν πωλήσει ή ταξινομήσει ή για των οποίων τη θέση σε κυκλοφορία ήταν υπεύθυνοι.

Άρθρο 14 Επιπλέον υποχρεώσεις των εισαγωγέων και των διανομέων

Ένας εισαγωγέας ή διανομέας θεωρείται κατασκευαστής για τους σκοπούς του παρόντος κανονισμού και υπόκειται στις υποχρεώσεις που ισχύουν για τους κατασκευαστές βάσει των άρθρων 7 έως 9, στην περίπτωση που πωλεί, ταξινομεί ένα όχημα, σύστημα, μηχανικό μέρος ή χωριστή τεχνική μονάδα ή είναι υπεύθυνος για τη θέση σε κυκλοφορία αυτών με την ίδια επωνυμία ή το ίδιο εμπορικό σήμα ή τροποποιεί ένα όχημα, ένα σύστημα, ένα μηχανικό μέρος ή μια χωριστή τεχνική μονάδα που έχει ήδη πωληθεί, ταξινομηθεί ή τεθεί σε κυκλοφορία με τρόπο που μπορεί να επηρεάζει τη συμμόρφωση με τις εφαρμοστέες απαιτήσεις

Άρθρο 15 Ταυτοποίηση των οικονομικών φορέων

Οι οικονομικοί φορείς γνωστοποιούν, εφόσον τους ζητηθεί, τα εξής στις αρχές εποπτείας της αγοράς και στις εγκριτικές αρχές για περίοδο 10 ετών:

(1) κάθε οικονομικό φορέα που τους έχει προμηθεύσει ένα όχημα, σύστημα, μηχανικό μέρος ή μια χωριστή τεχνική μονάδα·

(2) κάθε οικονομικό φορέα στον οποίο έχουν προμηθεύσει ένα όχημα, σύστημα, μηχανικό μέρος ή μια χωριστή τεχνική μονάδα·

ΚΕΦΑΛΑΙΟ ΙΙΙΑΠΑΙΤΗΣΕΙΣ ΟΥΣΙΑΣΤΙΚΟΥ ΔΙΚΑΙΟΥ

Άρθρο 16 Γενικές απαιτήσεις ουσιαστικού δικαίου

148. Τα οχήματα της κατηγορίας L και τα συστήματα, τα μηχανικά μέρη και οι χωριστές τεχνικές μονάδες που προορίζονται για τα οχήματα αυτά συμμορφώνονται με τις απαιτήσεις που παρατίθενται στα παραρτήματα ΙΙ έως VIII.

149. Η Επιτροπή, για να διασφαλίσει ένα υψηλό επίπεδο ασφάλειας και περιβαλλοντικής προστασίας, καθορίζει λεπτομερείς τεχνικές απαιτήσεις, συμπεριλαμβανομένων των διαδικασιών δοκιμών και των οριακών τιμών εφόσον ισχύουν, μόνον για απαιτήσεις άλλες από τα περιβαλλοντικά όρια και τις τιμές κατωφλίου που παρατίθενται στα παραρτήματα VI και VII του παρόντος κανονισμού, με κατ' εξουσιοδότηση πράξεις σύμφωνα με τα άρθρα 76, 77 και 78.

Άρθρο 17 Απαγόρευση διατάξεων αναστολής

Απαγορεύεται η χρήση των διατάξεων αναστολής που μειώνουν την αποτελεσματικότητα των συστημάτων ασφάλειας, ηλεκτρομαγνητικής συμβατότητας, των διαγνωστικών συστημάτων του οχήματος, προστασίας από τους θορύβους και/ή μείωσης των εκπομπών ρύπων. Ένα σχεδιαστικό στοιχείο δεν θεωρείται διάταξη αναστολής εάν συντρέχει μία από τις ακόλουθες προϋποθέσεις;

(1) η ανάγκη για τη διάταξη δικαιολογείται για λόγους προστασίας του κινητήρα από βλάβη ή ατύχημα και για τη διασφάλιση της ασφαλούς λειτουργίας του οχήματος·

(2) η διάταξη δεν λειτουργεί πέραν των απαιτήσεων εκκίνησης του κινητήρα·

(3) οι όροι λειτουργίας περιλαμβάνονται ως επί το πλείστον στις διαδικασίες δοκιμής για την εξακρίβωση της συμμόρφωσης του οχήματος σύμφωνα με τον παρόντα κανονισμό και τις κατ' εξουσιοδότηση και εκτελεστικές πράξεις του.

Άρθρο 18 Μέτρα που αφορούν τις τροποποιήσεις του συστήματος μετάδοσης της κίνησης στα οχήματα

150. Ως «σύστημα μετάδοσης της κίνησης» νοούνται τα μηχανικά μέρη και τα συστήματα ενός οχήματος που παράγουν ενέργεια και τη μεταδίδουν στο οδόστρωμα, συμπεριλαμβανομένων των κινητήρων, των συστημάτων διαχείρισης των κινητήρων ή κάθε άλλης μονάδας ελέγχου, της διάταξης ελέγχου της ρύπανσης, των συστημάτων μετάδοσης και ελέγχου της μετάδοσης, είτε πρόκειται για κινητήριο άξονα ή κινητήριο ιμάντα ή μετάδοση με αλυσίδες, των διαφορικών, της τελικής μετάδοσης και του κινητήριου τροχού (ακτίνα).

151. Τα οχήματα της κατηγορίας L διαθέτουν κατάλληλα μέτρα για την πρόληψη των παρεμβάσεων παραποίησης του συστήματος μετάδοσης του οχήματος, τα οποία πρέπει να καθορίζονται στην κατ' εξουσιοδότηση πράξη μέσω μιας σειράς τεχνικών απαιτήσεων και προδιαγραφών με σκοπό:

α) την πρόληψη των τροποποιήσεων που ενδέχεται να διακυβεύσουν την ασφάλεια, ιδίως με την αύξηση της επίδοσης του οχήματος με την παραποίηση του συστήματος μετάδοσης της κίνησης με σκοπό την αύξηση της μέγιστης ροπής και/ή ισχύος και/ή της μέγιστης σχεδιαστικής ταχύτητας του οχήματος όπως δηλώνονται από τον κατασκευαστή του οχήματος κατά την έγκριση τύπου, και/ή

β) την πρόληψη ζημιών στο περιβάλλον.

152. Η Επιτροπή καθορίζει τις ειδικές απαιτήσεις όσον αφορά τα μέτρα που αναφέρονται στην παράγραφο 2 με κατ' εξουσιοδότηση πράξη για την κατασκευή του οχήματος σύμφωνα με τα άρθρα 76, 77 και 78.

153. Μετά την τροποποίηση του συστήματος μετάδοσης της κίνησης, το όχημα συμμορφώνεται με τις τεχνικές απαιτήσεις της αρχικής κατηγορίας και υποκατηγορίας του οχήματος, ή, εφόσον ισχύει, της νέας κατηγορίας και υποκατηγορίας του οχήματος, οι οποίες ίσχυαν κατά την πώληση, ταξινόμηση ή θέση σε κυκλοφορία του αρχικού οχήματος, συμπεριλαμβανομένων των τελευταίων τροποποιήσεων των απαιτήσεων.

Άρθρο 19 Γενικές απαιτήσεις για τα διαγνωστικά συστήματα του οχήματος

154. Τέσσερα έτη από την ημερομηνία που αναφέρεται στο άρθρο 82 δεύτερο εδάφιο, όλα τα νέα οχήματα των υποκατηγοριών L1Be, L3e, L5e, L6Ae και L7Ae εξοπλίζονται με το πρώτο στάδιο του διαγνωστικού συστήματος οχήματος (OBD) το οποίο παρακολουθεί και αναφέρει τη συνέχεια των ηλεκτρικών κυκλωμάτων, τα βραχυκυκλωμένα και ανοικτά ηλεκτρικά κυκλώματα και τη λογική των ηλεκτρονικών συστημάτων του κινητήρα και των συστημάτων διαχείρισης του οχήματος (OBD I).

155. Έξι έτη από την ημερομηνία που αναφέρεται στο άρθρο 82 δεύτερο εδάφιο, όλα τα νέα οχήματα των υποκατηγοριών L6Be και L7Be εξοπλίζονται με OBD I.

156. Οκτώ έτη από την ημερομηνία που αναφέρεται στο άρθρο 82 δεύτερο εδάφιο, όλα τα νέα οχήματα εξοπλίζονται με OBD I.

157. Ύστερα από επιβεβαίωση της απόφασης που έχει εγκρίνει η Επιτροπή συμφωνα μετ ο άρθρο 21 παράγραφος 4, οκτώ έτη από την ημερομηνία που αναφέρεται στο δεύτερο εδάφιο του άρθρου 82, όλα τα νέα οχήματα των (υπο) κατηγοριών L1Be, L3e, L5e, L6Ae και L7Ae εξοπλίζονται επίσης με το δεύτερο στάδιο του διαγνωστικού συστήματος του οχήματος (OBD II) , το οποίο, επιπλέον του OBD I, παρακολουθεί όχι μόνο τις ολοκληρωτικές βλάβες αλλά και την φθορά των συστημάτων, των μηχανικών μερών ή των χωριστών τεχνικών μονάδων κατά τη διάρκεια ζωής του οχήματος, υπό τον όρο ότι αποδεικνύεται η αποδοτικότητά του από άποψη κόστους στη μελέτη περιβαλλοντικών επιπτώσεων που αναφέρεται στο άρθρο 21 παράγραφοι 4 και 5.

158. Τα λεπτομερή κατώτατα όρια εκπομπών του OBD καθορίζονται στο παράρτημα VI μέρος Β) του παρόντος κανονισμού.

159. Ανατίθενται στην Επιτροπή εξουσίες για να εγκρίνει, σύμφωνα με τα άρθρα 76, 77 και 78 κατ' εξουσιοδότηση πράξη για την κατασκευή οχημάτων στην οποία καθορίζονται οι λεπτομερείς τεχνικές απαιτήσεις σχετικά με τα διαγνωστικά συστήματα του οχήματος, συμπεριλαμβανομένων των λειτουργικών απαιτήσεων για τα OBD και των διαδικασιών δοκιμής για τα αντικείμενα που παρατίθενται στις παραγράφους 1 έως 5 για να διασφαλιστεί υψηλό επίπεδο λειτουργικής ασφάλειας, περιβαλλοντικής προστασίας και το ίδιο τυποποιημένο επίπεδο πρόσβασης σε πληροφορίες επισκευής και συντήρησης για τους επισκευαστές οχημάτων.

Άρθρο 20 Απαιτήσεις για τη λειτουργική ασφάλεια των οχημάτων

160. Οι κατασκευαστές εξασφαλίζουν ότι τα οχήματα σχεδιάζονται, κατασκευάζονται και συναρμολογούνται έτσι ώστε να ελαχιστοποιείται ο κίνδυνος τραυματισμού των επιβατών και των λοιπών χρηστών του οδικού δικτύου. Παρέχεται εγγύηση λεπτουργικής ασφάλειας του οχήματος για όλη τη διάρκεια ζωής του οχήματος, εάν το όχημα χρησιμοποιείται υπό κανονικές και προβλεπόμενες συνθήκες.

161. Οι κατασκευαστές διασφαλίζουν ότι τα οχήματα, τα συστήματα, τα μηχανικά μέρη και οι χωριστές τεχνικές μονάδες συμμορφώνονται με τις σχετικές απαιτήσεις που παρατίθενται στα παράρτημα ΙΙ και VIII καθώς και με απαιτήσεις που αφορούν τις διαδικασίες δοκιμής και τις επιδόσεις, οι οποίες καθορίζονται στην κατ΄εξουσιοδότηση πράξη.

162. Οι απαιτήσεις που αναφέρονται στις παραγράφους 1 και 2 εφαρμόζονται στα οχήματα, τα συστήματα, τα μηχανικά μέρη και τις χωριστές τεχνικές μονάδες, εφόσον δηλώνονται ως εφαρμοστέες στη σχετική κατηγορία οχήματος στον παρόντα κανονισμό.

163. Για να διασφαλιστεί η επίτευξη υψηλού επιπέδου ασφάλειας, η Επιτροπή καθορίζει ειδικές απαιτήσεις όσον αφορά τη λειτουργική ασφάλεια των οχημάτων, συμπεριλαμβανομένων των διαδικασιών δοκιμών και των οριακών τιμών, με κατ’ εξουσιοδότηση πράξη σύμφωνα με τα άρθρα 76, 77 και 78

Άρθρο 21 Απαιτήσεις περιβαλλοντικής επίδοσης

164. Οι κατασκευαστές διασφαλίζουν ότι τα οχήματα έχουν σχεδιαστεί, κατασκευαστεί και συναρμολογηθεί για να ελαχιστοποιούν τον αντίκτυπο στο περιβάλλον. Οι κατασκευαστές διασφαλίζουν ότι τα οχήματα που έχουν λάβει έγκριση τύπου πληρούν τις περιβαλλοντικές απαιτήσεις κατά τη διάρκεια ζωής του οχήματος όπως καθορίζονται στα παραρτήματα V, VI και VII .

165. Οι κατασκευαστές διασφαλίζουν ότι τα οχήματα, συστήματα, μηχανικά μέρη και χωριστές τεχνικές μονάδες συμμορφώνονται με τις διαδικασίες δοκιμών και τις απαιτήσεις δοκιμών που καθορίζονται στην κατ' εξουσιοδότηση πράξη που αναφέρεται στην παράγραφο 12.

166. Οι κατασκευαστές διασφαλίζουν ότι πληρούνται οι απαιτήσεις έγκρισης τύπου για τον έλεγχο της αντοχής. Με επιλογή του κατασκευαστή μπορεί να χρησιμοποιηθεί μία από τις ακόλουθες διαδικασίες δοκιμών αντοχής για να αποδειχθεί στην αρχή έγκρισης τύπου ότι είναι βιώσιμη η περιβαλλοντική επίδοση του οχήματος που έχει λάβει έγκριση τύπου:

α) πραγματική δοκιμή αντοχής με κάλυψη της απόστασης που καθορίζεται στο παράρτημα VII μέρος Α και απόδειξη στην αρχή έγκρισης τύπου ότι οι περιβαλλοντικές απαιτήσεις που καθορίζονται στον παρόντα κανονισμό και στις κατ' εξουσιοδότηση και στις εκτελεστικές του πράξεις πληρούνται κατά τη συσσώρευση χιλιομέτρων από το όχημα σε τακτικά διαστήματα και στο τέλος της συσσώρευσης χιλιομέτρων·

β) πολλαπλασιασμός των παραγόντων επιδείνωσης που παρατίθενται στο παράρτημα VII μέρος Β επί των αποτελεσμάτων της περιβαλλοντικής δοκιμής του οχήματος που έχει συσσωρεύσει περισσότερα από 100 χλμ από την πρώτη εκκίνηση μετά το τέλος της γραμμής παραγωγής· τα αποτελέσματα του υπολογισμού είναι μικρότερα από τα περιβαλλοντικά όρια που ορίζονται στο μέρος Α του παραρτήματος VI και αποδεικνύουν τα ακόλουθα:

- Ο κατασκευαστής καταδεικνύει κατά τη διαδικασία αυτή στην αρχή έγκρισης τύπου την περιβαλλοντική επίδοση ενός οχήματος που έχει συσσωρεύσει περισσότερα από 100 km από την πρώτη εκκίνηση στο τέλος της γραμμής παραγωγής, το οποίο διαθέτει συστήματα και μηχανικά μέρη που έχουν γεράσει γρήγορα.

- Με τη χρήση της διαδικασίας αυτής, ο κατασκευαστής παρέχει στοιχεία στην αρχή έγκρισης τύπου και αποδεικνύει την εγκυρότητα της σχέσης μεταξύ των δύο διαδικασιών αντοχής που παρουσιάζονται στα σημεία α) και β).

- Έως την 1η Ιανουαρίου 2016 το αργότερο, η Επιτροπή διενεργεί σφαιρική μελέτη περιβαλλοντικών επιπτώσεων. Η μελέτη αξιολογεί την ποιότητα του ατμοσφαιρικού αέρα και το ποσοστό των ρύπων που προέρχονται από οχήματα της κατηγορίας L και καλύπτει τις απαιτήσεις των τύπων δοκιμών I, IV, V και VIII που παρατίθενται στο παράρτημα V. Συγκεντρώνει και αξιολογεί τα πλέον πρόσφατα επιστημονικά στοιχεία, τα πορίσματα επιστημονικών ερευνών, την προτυποποίηση και την αποδοτικότητα από άποψη κόστους με σκοπό την κατάρτιση οριστικών μέτρων πολιτικής με την επιβεβαίωση των ημερομηνιών εφαρμογής του Euro 5 (Euro 6 για τις μοτοσικλέτες της υποκατηγορίας L3e) που καθορίζονται στο παράρτημα IV και τις περιβαλλοντικές απαιτήσεις του Euro 5 Euro 6 για τις μοτοσικλέτες της υποκατηγορίας L3e) που καθορίζονται στα παραρτήματα V, VI(A3), VI(B2), VI(C2) και στο παράρτημα VII όσον αφορά την αντοχή του οχήματος με βάση τη διανυθείσα χιλιομετρική απόσταση και του παράγοντες επιδείνωσης για το Euro 5 (Euro 6 για τις μοτοσικλέτες της υποκατηγορίας L3e).

- Με βάση τα πορίσματα της μελέτης περιβαλλοντικών επιπτώσεων, η Επιτροπή επιβεβαιώνει:

α) τις ημερομηνίες επιβολής του επιπέδου Euro 5 (Euro 6 για τις μοτοσικλέτες της κατηγορίας L3e) που αναφέρονται στο παράρτημα IV·

β) τα όρια εκπομπών Euro 5 (Euro 6 για τις μοτοσικλέτες της κατηγορίας L3e) και τα κατώτατα όρια OBD που παρατίθενται στο παράρτημα VI(B2)·

γ) ότι όλα τα νέα οχήματα των (υπο)κατηγοριών L3e, L5e, L6Ae και L7Ae επιπλέον του OBD στάδιο I εξοπλίζονται επίσης με το OBD στάδιο II στο επίπεδο Euro 5 (Euro 6 για τις μοτοσικλέτες της κατηγορίας L3e)·

δ) ότι οι απαιτήσεις για δοκιμή συμμόρφωσης οχημάτων εν χρήσει καθιερώνεται στο επίπεδο Euro 5 (Euro 6 για τις μοτοσικλέτες της κατηγορίας L3e), για ποιες (υπο)κατηγορίες οχημάτων της κατηγορίας L θα καθιερωθεί η εν λόγω δοκιμή συμμόρφωσης οχημάτων εν χρήσει και πριν από ποια ημερομηνία θα καταστεί υποχρεωτική για όλες τις κατηγορίες οχημάτων της κατηγορίας L. «Συμμόρφωση οχημάτων εν χρήσει» σημαίνει τη δοκιμή αντιπροσωπευτικών οχημάτων από τον στόλο της αγοράς για να εξακριβωθεί εάν τα τεχνικά μέτρα που έχει λάβει ο κατασκευαστής εξακολουθούν να εξασφαλίζουν ότι οι εκπομπές της απόληξης του αγωγού εξαγωγής και οι εκπομπές λόγω εξάτμισης καυσίμου περιορίζονται αποτελεσματικά και ότι πληρούνται τα μέτρα λειτουργικής ασφάλειας και τα συναφή επίπεδα επίδοσης ασφάλειας, σύμφωνα με τον παρόντα κανονισμό, για όλη τη διάρκεια ζωής των οχημάτων υπό κανονικές συνθήκες χρήσης.

ε) ποιες από τις (υπο)κατηγορίες L1Ae, L1Be, L2e, L5Be, L6Be και L7Be πρέπει να υποβάλλονται, όσον αφορά το επίπεδο Euro 5 μόνον σε δοκιμή SHED ή εναλλακτικά πρέπει να υποβάλλονται μόνον σε δοκιμή διαπερατότητας της δεξαμενής καυσίμου και του σωλήνα καυσίμου, με τα όρια δοκιμών που παρατίθενται στο παράρτημα VI(C2).

στ) την αντοχή του οχήματος ανάλογα με τη διανυθείσα απόσταση (σε χ.λ.μ.) για το επίπεδο Euro 5 (Euro 6 για τις μοτοσικλέτες της κατηγορίας L3e) όπως αναφέρεται στο παράρτημα VII(A) και τους παράγοντες επιδείνωσης για το επίπεδο Euro 5 (Euro 6 για τις μοτοσικλέτες της κατηγορίας L3e) όπως αναφέρονται στο παράρτημα VII(B).

ζ) για τον προσδιορισμό της πρακτικής δυνατότητας, τη σχετική ημερομηνία επιβολής καθώς και για ποιες (υπο)κατηγορίες πρέπει να καθιερωθούν απαιτήσεις για εκπομπές εκτός κύκλου πέραν του επιπέδου Euro 5 (Euro 6 για τις μοτοσικλέτες της κατηγορίας L3e).

167. Τα εξολοκλήρου ηλεκτροκίνητα οχήματα και/ή τα οχήματα που προωθούνται μόνον με προσομοιασμένο αέρα αποκλείονται από τις περιβαλλοντικές απαιτήσεις που παρατίθενται στο παράρτημα V, τύπος δοκιμής I έως VIII. Τα εν λόγω οχήματα συμμορφώνονται με τις λειτουργικές απαιτήσεις του OBD, όπως καθορίζονται στην κατ' εξουσιοδότηση πράξη με σκοπό την αποτελεσματική επισκευή των οχημάτων σε περίπτωση δυσλειτουργίας.

168. Τα αεριοκίνητα οχήματα συμμορφώνονται με τα όρια εκπομπών της έγκρισης τύπου και με τα κατώτατα όρια εκπομπών OBD για τους κινητήρες επιβαλλόμενης ανάφλεξης (PI) Τα αεριοκίνητα οχήματα συμμορφώνονται με τα όρια εκπομπών της έγκρισης τύπου και με τα κατώτατα όρια εκπομπών OBD για τους κινητήρες επιβαλλόμενης ανάφλεξης (PI) Συμμορφώνονται με τις συναφείς διαδικασίες και απαιτήσεις δοκιμών όπως καθορίζονται στην κατ' εξουσιοδότηση πράξη όπως αναφέρεται στην παράγραφο 12. Τα αεριοκίνητα οχήματα με ένα καύσιμο, δύο καύσιμα ή πολλαπλά καύσιμα και/ή τα υβριδικά ηλεκτρικά οχήματα αποκλείονται από τις απαιτήσεις της δοκιμής SHED όσον αφορά τις εκπομπές λόγω εξάτμισης καυσίμου. Τα υβριδικά ηλεκτρικά και/ή τα αεριοκίνητα οχήματα που προωθούνται μερικώς με κινητήρα PI και λειτουργούν με βενζίνη, μείγματα βενζίνης ή αιθανόλη συμμορφώνονται μόνον με τις απαιτήσεις διαπερατότητας της δεξαμενής καυσίμου και της γραμμής τροφοδοσίας καυσίμου όπως καθορίζονται στην κατ' εξουσιοδότηση πράξη που αναφέρεται στην παράγραφο 12.

169. Τα οχήματα που προωθούνται με κινητήρα ανάφλεξης με συμπίεση (CI) ο οποίος καταναλώνει μόνον ντίζελ χαμηλής πτητικότητας ή καύσιμα ισοδύναμα με ντίζελ αποκλείονται από τα όρια δοκιμής και τις απαιτήσεις για εκπομπές λόγω εξάτμισης.

170. Τα οχήματα της κατηγορίας L4e πρέπει να τηρούν τις περιβαλλοντικές απαιτήσεις που καθορίζονται στο παράρτημα V για τα οχήματα της κατηγορίας L3e και, κατ' επιλογή του κατασκευαστή για τους τύπους δοκιμών I, IV, VII and VIII του παραρτήματος V, υποβάλλεται σε δοκιμή είτε μόνον το βασικό μηχανοκίνητο όχημα χωρίς να τοποθετηθεί σε αυτό το καλάθι (side car) είτε το πλήρες συναρμολογημένο όχημα.

171. Ως «διάταξη αντικατάστασης για τον έλεγχο της ρύπανσης» νοείται μια διάταξη ή ένα σύνολο διατάξεων που προορίζεται να αντικαταστήσει την αρχική διάταξη ελέγχου ρύπων και μπορεί να εγκριθεί ως χωριστή τεχνική μονάδα όπως ορίζεται στις κατ' εξουσιοδότηση και στις εκτελεστικές πράξεις του παρόντος κανονισμού.

Οι κατασκευαστές διασφαλίζουν ότι όλες οι διατάξεις αντικατάστασης για τον έλεγχο της ρύπανσης που πωλούνται ή τίθενται σε κυκλοφορία στην Ευρωπαϊκή Ένωση λαμβάνουν έγκριση τύπου συμφωνα με τον παρόντα κανονισμό.

172. Οι απαιτήσεις που αναφέρονται στις παραγράφους 1 έως 10 εφαρμόζονται στα οχήματα, τα συστήματα, τα μηχανικά μέρη και τις χωριστές τεχνικές μονάδες σύμφωνα με το παράρτημα ΙΙ.

173. Για να διασφαλίσει υψηλό επίπεδο προστασίας του περιβάλλοντος, η Επιτροπή καθορίζει λεπτομερείς τεχνικές προδιαγραφές για τις περιβαλλοντικές απαιτήσεις, συμπεριλαμβανομένων των διαδικασιών δοκιμής για τα θέματα που παρατίθενται στις παραγράφους 2, 3, 4 και 5 με κατ' εξουσιοδότηση πράξη σύμφωνα με τα άρθρα 76 , 77 και 78.

Άρθρο 22 Επιπλέον περιβαλλοντικές απαιτήσεις όσον αφορά τις εκπομπές αερίων θερμοκηπίου και την κατανάλωση καυσίμου

174. Οι εκπομπές CO2 (διοξειδίου του άνθρακα ) προσδιορίζονται από τον κατασκευαστή στον εφαρμοστέο κύκλο εργαστηριακών δοκιμών για τις εκπομπές και υποβάλλεται σχετική αναφορά στην εγκριτική αρχή. Η κατανάλωση καυσίμου είτε υπολογίζεται με βάση τα εργαστηριακά αποτελέσματα εκπομπών στο πλαίσιο της έγκρισης τύπου είτε μετριέται και διαβιβάζεται στην εγκριτική αρχή.

175. Το αποτέλεσμα της μέτρησης CO2 και η υπολογιζόμενη ή μετρώμενη κατανάλωση καυσίμου περιλαμβάνονται στον φάκελο πληροφοριών και αναγράφονται αμφότερα στο πιστοποιητικό συμμόρφωσης.

Πέραν της αναγραφής στο πιστοποιητικό συμμόρφωσης, οι κατασκευαστές διασφαλίζουν ότι τα στοιχεία σχετικά με τις εκπομπές CO2 και την κατανάλωση καυσίμου παρέχονται στον αγοραστή του οχήματος κατά τη στιγμή της αγοράς νέου οχήματος με τη μορφή που θεωρούν κατάλληλη.

176. Η Επιτροπή καθορίζει τις μεθόδους για την μέτρηση των εκπομπών CO2 και για τον υπολογισμό ή την μέτρηση της κατανάλωσης καυσίμου σε κατ' εξουσιοδότηση πράξη, η οποία εγκρίνεται σύμφωνα με τα άρθρα 76, 77 και 78.

ΚΕΦΑΛΑΙΟ IV ΔΙΑΔΙΚΑΣΙΕΣ ΕΓΚΡΙΣΗΣ ΤΥΠΟΥ ΕΕ

Άρθρο 23 Διαδικασίες έγκρισης τύπου ΕΕ

177. Ο κατασκευαστής, όταν υποβάλλει αίτηση έγκρισης τύπου για ένα όχημα, μπορεί να επιλέγει μία από τις ακόλουθες διαδικασίες:

α) έγκριση τύπου σε διαδοχικά στάδια·

β) έγκριση τύπου σε ένα στάδιο·

γ) έγκριση σε πολλαπλά στάδια.

Για την έγκριση τύπου συστημάτων, μηχανικών μερών ή χωριστών τεχνικών μονάδων, εφαρμόζεται η διαδικασία έγκρισης τύπου σε ένα στάδιο.

178. Η έγκριση τύπου σε διαδοχικά στάδια συνίσταται στη συλλογή βήμα προς βήμα ολόκληρης της σειράς πιστοποιητικών έγκρισης τύπου ΕΕ για τα συστήματα, τα μηχανικά μέρη και τις χωριστές τεχνικές μονάδες του οχήματος, και η οποία, στο τελικό στάδιο, οδηγεί στην έγκριση ολόκληρου του οχήματος.

179. Η έγκριση τύπου σε ένα στάδιο συνίσταται στην έγκριση ενός οχήματος ως συνόλου με μια μόνο πράξη.

180. Η έγκριση τύπου σε πολλαπλά στάδια είναι η διαδικασία με την οποία μία ή περισσότερες εγκριτικές αρχές πιστοποιούν ότι, ανάλογα με τη φάση ολοκλήρωσης, ένας ημιτελής ή ολοκληρωμένος τύπος οχήματος πληροί τις σχετικές διοικητικές διατάξεις και τεχνικές απαιτήσεις του παρόντος κανονισμού.

Η έγκριση τύπου σε πολλαπλά στάδια χορηγείται για τύπο ημιτελούς ή ολοκληρωμένου οχήματος το οποίο συμμορφώνεται με τα στοιχεία του φακέλου πληροφοριών και πληροί τις τεχνικές απαιτήσεις των σχετικών πράξεων του παραρτήματος IΙ, ανάλογα με την κατάσταση ολοκλήρωσης του οχήματος.

Η έγκριση τύπου για το τελικό στάδιο ολοκλήρωσης χορηγείται μόνον αφότου η εγκριτική αρχή εξακριβώσει ότι η έγκριση (οι εγκρίσεις) τύπου που χορηγήθηκε (χορηγήθηκαν) για το ημιτελές όχημα πιστοποιούν ότι το όχημα για το οποίο έγινε η έγκριση τύπου στο τελικό στάδιο πληροί όλες τις τεχνικές απαιτήσεις που ισχύουν κατά τη στιγμή που χορηγείται και για την κατηγορία του οχήματος για την οποία χορηγείται η έγκριση τύπου για το ολοκληρωμένο όχημα.

Η έγκριση τύπου σε πολλαπλά στάδια που αναφέρεται στην παράγραφο 1 στοιχείο γ) εφαρμόζεται μόνον στα επαγγελματικά οχήματα των κατηγοριών L5Be – U, L6Be – U και L7Be – U.

181. Η επιλογή της διαδικασίας έγκρισης δεν θίγει τις εφαρμοστέες απαιτήσεις με τις οποίες πρέπει να συμμορφώνονται ο εγκεκριμένος τύπος οχήματος κατά τη στιγμή της έκδοσης της έγκρισης τύπου πλήρους οχήματος.

182. Εκτελεστικές αρμοδιότητες χορηγούνται στην Επιτροπή με το άρθρο 73 για να καθορίσει τα υποδείγματα για τις λεπτομερείς ρυθμίσεις που αφορούν τις διαδικασίες έγκρισης τύπου.

Άρθρο 24 Αίτηση για έγκριση τύπου

183. Ο κατασκευαστής υποβάλλει την αίτηση για έγκριση τύπου στην εγκριτική αρχή.

184. Για συγκεκριμένο τύπο οχήματος, συστήματος, μηχανικού μέρους ή χωριστής τεχνικής μονάδας, επιτρέπεται να υποβάλλεται μία μόνον αίτηση και σε ένα μόνον κράτος μέλος.

185. Για κάθε τύπο προς έγκριση, υποβάλλεται χωριστή αίτηση.

Άρθρο 25 Φάκελος πληροφοριών

186. Ο αιτών παρέχει ένα φάκελο πληροφοριών στην εγκριτική αρχή.

187. Ο φάκελος πληροφοριών περιλαμβάνει τα εξής στοιχεία:

(1) ένα δελτίο πληροφοριών σύμφωνα με το υπόδειγμα που έχει καταρτίσει η Επιτροπή βάσει του άρθρου 73·

(2) όλα τα στοιχεία, τα σχέδια, τις φωτογραφίες και λοιπές πληροφορίες που απαιτούνται από την εκτελεστική πράξη που εγκρίνεται βάσει του άρθρου 73·

(3) για οχήματα, την ένδειξη της διαδικασίας που επιλέγεται βάσει του άρθρου 23 παράγραφος 1.

188. Ο φάκελος πληροφοριών μπορεί να παρέχεται σε χαρτί ή σε ηλεκτρονική μορφή.

Άρθρο 26 Ειδικές απαιτήσεις για τις πληροφορίες που πρέπει να παρέχονται κατά την αίτηση για έγκριση τύπου στο πλαίσιο των διαφόρων διαδικασιών

189. Η αίτηση για έγκριση τύπου σε διαδοχικά στάδια συνοδεύεται από φάκελο πληροφοριών σύμφωνα με το άρθρο 25 και από το πλήρες σύνολο των πιστοποιητικών έγκρισης τύπου που απαιτούνται σύμφωνα με κάθε εφαρμοστέα πράξη βάσει του παραρτήματος ΙΙ.

190. Η αίτηση για έγκριση τύπου σε ένα στάδιο συνοδεύεται από φάκελο πληροφοριών σύμφωνα με το άρθρο 25 που περιέχει τις σχετικές πληροφορίες σε σχέση με τις πράξεις που παρατίθενται το παράρτημα Ι.

191. Με την επιφύλαξη των παραγράφων 1 και 2, για την έγκριση τύπου σε πολλαπλά στάδια υποβάλλονται οι ακόλουθες πληροφορίες:

α) στο πρώτο στάδιο, τα μέρη του φακέλου πληροφοριών και των πιστοποιητικών έγκρισης τύπου ΕΕ που απαιτούνται για πλήρες όχημα, τα οποία αντιστοιχούν στο στάδιο ολοκλήρωσης του βασικού οχήματος·

β) στο δεύτερο και στα επόμενα στάδια, εκείνα τα μέρη του φακέλου πληροφοριών και των πιστοποιητικών έγκρισης τύπου ΕΕ τα οποία αφορούν το τρέχον στάδιο κατασκευής, μαζί με αντίγραφο του πιστοποιητικού έγκρισης τύπου ΕΕ για το όχημα το οποίο είχε εκδοθεί στο προηγούμενο στάδιο κατασκευής·

192. Κατόπιν αιτιολογημένου αιτήματος, η εγκριτική αρχή μπορεί απαιτήσει από τον κατασκευαστή να υποβάλει τις τυχόν πρόσθετες πληροφορίες που απαιτούνται για να ληφθεί απόφαση όσον αφορά τις απαιτούμενες δοκιμές ή για να διευκολυνθεί η διενέργεια των δοκιμών αυτών.

ΚΕΦΑΛΑΙΟ V ΔΙΕΞΑΓΩΓΗ ΤΩΝ ΔΙΑΔΙΚΑΣΙΩΝ ΕΓΚΡΙΣΗΣ ΤΥΠΟΥ ΕΕ

Άρθρο 27 Γενικές διατάξεις

193. Οι εγκριτικές αρχές χορηγούν έγκριση τύπου ΕΕ μόνον αφού βεβαιωθούν ότι έχει γίνει συμμόρφωση των διαδικασιών παραγωγής που αναφέρονται στο άρθρο 31 και ότι ο τύπος του οχήματος, του συστήματος, του μηχανικού μέρους ή της χωριστής τεχνικής μονάδας συμμορφώνεται με τις εφαρμοστέες απαιτήσεις.

194. Οι εγκρίσεις τύπου ΕΕ χορηγούνται σύμφωνα με τα άρθρα 29, 30, 31 και 32.

195. Εάν μια εγκριτική αρχή διαπιστώσει ότι τύπος οχήματος, συστήματος, κατασκευαστικού στοιχείου ή χωριστής τεχνικής μονάδας, μολονότι συμμορφώνεται προς τις απαιτούμενες διατάξεις, ενέχει σοβαρό κίνδυνο για την ασφάλεια ή μπορεί να βλάψει σοβαρά το περιβάλλον ή τη δημόσια υγεία, μπορεί να αρνηθεί τη χορήγηση έγκρισης τύπου ΕΕ. Στην περίπτωση αυτήν, η εγκριτική αρχή αποστέλλει αμέσως στις άλλες εγκριτικές αρχές των άλλων κρατών μερών και στην Επιτροπή αναλυτικό φάκελο στον οποίον εξηγεί τους λόγους για την απόφασή της και παρέχει αποδεικτικά στοιχεία σχετικά με τα πορίσματά της.

196. Τα πιστοποιητικά έγκρισης τύπου ΕΕ αριθμούνται σύμφωνα με το εναρμονισμένο σύστημα όπως προσδιορίζεται στην εκτελεστική πράξη που εγκρίνεται βάσει του άρθρου 73.

197. Η εγκριτική αρχή αποστέλλει, εντός ενός μήνα, στις εγκριτικές αρχές των άλλων κρατών μελών αντίγραφο του πιστοποιητικού έγκρισης τύπου ΕΕ οχήματος, συνοδευόμενο από τα συνημμένα σε αυτό έγγραφα, για κάθε τύπο οχήματος που έχει εγκρίνει. Το αντίγραφο μπορεί να έχει τη μορφή ηλεκτρονικού φακέλου.

198. Η εγκριτική αρχή ενημερώνει αμελλητί τις εγκριτικές αρχές των άλλων κρατών μελών σχετικά με την απόρριψη ή την ανάκληση οποιασδήποτε έγκρισης οχήματος, αιτιολογώντας την απόφασή της.

199. Η εγκριτική αρχή αποστέλλει ανά τρίμηνο